Ўзбек замини Дубай ёки Истанбулдек туризм марказига айланиши шубҳасиз - Халқ сўзи\nЎзбек замини Дубай ёки Истанбулдек туризм марказига айланиши шубҳасиз\n10:49 25 Июнь 2018 Welcome to uzbekistan\nУшбу фикр сармоявий банкир, Бирлашган Араб Амирликларининг “Cyal Advisors DWC” консалтинг компанияси асосчиси ва бошқарувчиси Николас Ғилонийга тегишлидир. Тадбиркор яқинда юртимизда бўлиб, таассуротлари ҳамда капитал киритиш бўйича истиқболли йўналишлар ҳақидаги фикрларини ўз сайтида ўртоқлашди.\n“Журналист дўстимнинг тавсиясига кўра, Ўзбекистонга отландим. Танишим бу давлатда Президент Шавкат Мирзиёев раҳбарлигида жадал ўзгаришлар кечаётгани ҳақида кўп гапирар эди, — деб ёзади муаллиф. — 32 миллион аҳолига эга Ўзбекистон нуфус жиҳатидан Марказий Осиё мамлакатлари орасида биринчи ўринда туради. Тошкентни илк кўрганимда, ҳайратланишдан бошқа чорам қолмади”.\nЗамонавий Ўзбекистон кўҳна ҳамда навқирон маданият ўчоғи экан. Бу ерда турли миллат ва элатлар вакиллари, жумладан, арманлар, руслар, форслар, яҳудийлар, корейслар, татарлар ўзаро аҳилликда яшайди. Ўлка табиати шундайки, Аризона ёки Нью-мексикаликлар (АҚШдаги штатлар — таҳририят изоҳи) Ўзбекистонда ўзини худди юртидагидек ҳис қилишади. “Тўрт фасл ҳамда қулай иқлим ўзбек заминига хос!”\n“Илгари Ўзбекистонга бориш учун виза олиш осон бўлмаган. Аммо ҳозирги кунда ислоҳотчи Шавкат Мирзиёев бошчилигида мамлакат ташқи дунёга ва хорижий капиталга очиқлик сиёсатини юритмоқда ҳамда қўшнилар билан муносабатларни тикламоқда”, дейилади мақолада.\nМутахассиснинг фикрича, денгизга чиқиш йўлларига эга бўлмаса ҳам, Ўзбекистон Марказий Осиёнинг энг аҳоли кўп яшайдиган ва тарихан муҳим мамлакати сифатида ниҳоятда жадал ривожланаётир.\nКапитал киритиш учун истиқболли йўналишлар сифатида ишбилармон кўчмас мулк, туризм, истеъмол товарлари, логистика, банклар ҳамда чакана савдо-сотиқни кўрсатиб ўтади. Озиқ-овқат маҳсулотлари ва шарбатларни экспорт қилишда катта имкониятлар мавжудлиги қайд этилади. “Ўзбекистондагидек тотли неъматлар учун жонингни берсанг арзийди”, деб ёзади Николас ўилоний.\nМақолада Ўзбекистонда кўчмас мулк соҳаси ҳам катта салоҳиятга эгалиги таъкидланади.\n“Дубай тупроқ устида осмонўпар бинолар қуриб, барчани ўзига мафтун этди. Ўзбекистон ҳам буни амалга ошириши учун барча имкониятга эга”, дейди мутахассис.\nН. ўилоний мамлакатимизда бизнесни ривожлантириш ҳамда бутун дунёдан мижозларни жалб қилишда юртимиз компанияларига қатор таклифларини билдирган. Чунончи, улар глобал миқёсда фикрлаши ва истеъмолчи манфаатини ҳисобга олишни ўрганиши, ташқаридан билимли сармоявий маслаҳатчиларни (“Investment Adviser”) ёллаши, туризм ҳамда кўчмас мулк соҳасида дунё тажрибасини ўрганиш учун экспертиза ўтказишлари лозим.\nТуризм жабҳаси “ниҳоятда катта истиқболга эга”лигини таъкидлар экан, Николас ўилоний агар “Ўзбекистон илғор халқаро тажрибани жорий қилса, мамлакат Дубай ёки Истанбулдек туризм марказига айланиши шубҳасиз”лигини айтади. Унинг фикрича, Австрия, Германия, Швейцария, Швеция, Россия, Қозоғистон, Форс кўрфази мамлакатлари, Эрон ва Исроил каби давлатлар фуқаролари учун ўзбек замини муҳим сайёҳлик йўналиши бўлиши мумкин.


ТОҲИР МАЛИКНИНГ СЎНГГИ СУҲБАТИ - “Китоб дунёси” газетаси сайти\nТОҲИР МАЛИКНИНГ СЎНГГИ СУҲБАТИ\n2019 йил 12 июн\n«Китоб дунёси» газетасининг 9 май – Хотира ва Қадрлаш кунига бағишланган сонида дунёдан кўз юмган 90 нафар шоир-ёзувчининг сурати 1-саҳифада эълон қилинди. Уларда XX-XXI аср ўзбек адабиётининг ўз сўзига, услубига эга 90 нафар забардаст ижодкори оламдан ўтгани акс этган эди. Бу тириклар учун бир кўзгу, ибрат манзараси эди.\n16 май куни кутилмаганда устоз адиб, Ўзбекистон халқ ёзувчиси Тоҳир Малик 73 ёшида (1946-2019) вафот этиб, улар сафига қўшилгани қалбимизни ларзага солди.\nКелинг, ёзувчининг ўша сўнгги интервьюсини эътиборингизга ҳавола этайлик.\n– Устоз, ёзувчи бўлиб етишишингизда тоғангиз Мирзакалон Исмоилийнинг қанчалик ўрни бўлган? Илк устозингиз тоғангизми?\n– Биринчи машқларимни тоғамга кўрсатмаганман. У пайтда у киши қамоқда эди. Илк машқларимни Қуддус Муҳаммадий кўриб берган. Болалигим, ижодга кириб келишим ҳақида «Пўртанали уммонда сузар ҳаёт қайиғи» китобимда батафсил ёзганман. Мен тоғам Мирзакалон Исмоилийнинг уйида туғилганман. 1946 йилда, урушдан кейин улар Берлинда яшаган. У вақтларда Тошкентда уйимиз йўқ эди. Ҳозир яшаётган уйимизни 1949 йилда қурганмиз. Пойдевори ҳам йўқ. Аммо чиройли қилиб, оқлаб қўйибмиз. Ёзувчининг уйида туғилганим учун ҳам ёзувчи бўлганман, шекилли-да.\n– Фантастика, детектив, панд-насиҳат йўналишида бирдек, самарали ижод қиласиз. Буни қандай изоҳлайсиз?\n– Одамзоднинг ақли етмайдиган бир ғалати ишлар бўлади. Буни тасодиф ҳам деймиз. Аммо бу тасодиф эмас. Ҳар бир нарса Аллоҳ белгилаган йўлда. Илк ҳикоям 1960 йилда «Гулхан» журналида чиққан. Мазмуни хотирамдан кўтарилган эди. Яқинда қизиқиб олиб кўрсам, қарангки, у ҳам болаларнинг илм олиши ҳақидаги панд-насиҳат йўлидаги кичкина тарбиявий ҳикоя экан. 13 ёшимда ёзган эканман.\nФантастикага қизиқишим кичкиналигимдан кўп эртак ўқиганимдан бўлса керак. Аммо жуда оғир шароитда ёзганман. Биринчидан, бизда фантастика йўқ эди. Ўрганадиган одам ҳам, ўргатадиган одам ҳам йўқ эди. Ҳаммасини ўзимиз қилишимиз керак эди. 1963 йилда Тошкент давлат университетининг кечки журналистика бўлимига ўқишга кириб, кундузи қурилишда дурадгор, ғишт терувчи бўлиб ишлай бошладим. Улгурмасдим, ишдан чиқиб, этигимнинг лойларини ювиб ташлаб, ўқишга кетардим. Чунки уйга келиб кетишга вақт етмасди. Жуда содда бўлган эканмизда. Кеч соат ўн иккиларда ўқишдан келардим. Ойим раҳматли кутиб ўтирарди. Овқатланиб, дарров ётмай деб ўқиб ёки алламаҳалгача ёзиб ўтирардим. Талабалигимда биринчи фантастик қиссамни ёзганман. 1969 йилда. Нашриётга бериш керак эди. Аннотацияни рус тилида ёзиб, хатоларини кўриб бер, деб бир рус шоир дўстимизга берсам, «Э, бу нима?» деди. «Фантастика» дедим. «Чиқмайди…» деди. «Нега чиқмайди?» «Бизда фантастика йўқ», деди. «Энди бўлади-да», дедим. Кўриб берди, кейин топширдик. Орада ҳарбий хизматга кетдим. Хизматдан келсам, шукрки, асар Москвадан тасдиқланиб келган экан. Ҳожиакбар Шайховнинг ҳикояларини қўшиб, битта китоб бўлиб чиқди. Ўшанда Тоҳир Малик деб қўйишга ҳам рухсат беришмаган. Муаллиф Тоҳир Ҳобилов деб ёзилган. Ўша учун «Ўзбекистон Миллий энциклопедия»нинг фантастика бўлимида (9-том, 185 бет) «Ҳозирги замон ўзбек адабиётида Т.Маликнинг «Ҳикмат афандининг ўлими», Т.Ҳобиловнинг «Ойга сафар», Х.Тўхтабоевнинг «Сариқ девни миниб», «Сариқ девнинг ўлими», Х.Шайховнинг «Рене жумбоғи» асарлари фантастика жанрида яратилган» дейилган. Кейинги «Фалак» қиссам Тоҳир Малик номи билан чиққанда, ҳозирги «Ўзбекистон адабиёти ва санъати» газетасида «Фантастикада «Фалак» номли янги асар чиқди. Муаллиф Тоҳир Маликнинг ёзиш услуби Тоҳир Ҳобиловнинг услубига яқин…» деб ёзишган. Мақола муаллифини кўриб, «Тоҳир Ҳобиловни танийсизми?» деганимда «Йўқ» деди. Ҳазиллашиб, «Бир куни таништириб қўяман», дегандим.\nПанд-насиҳат йўналиши ҳам бежизга эмас. Ёшлигимдан одоб-ахлоққа, тарбияга оид нарсаларни кўп ўқирдим, яхши кўрардим. Керакли фикрларни ёзиб олардим. Шулар 77 та дафтар бўлганди. Бир вақти келдики, ўша ёзиб олинган 77 та дафтарнинг ҳосиласи бўлиб, «Одамийлик мулки» рисоламни яратдим. Мақсад, ўзимга ёққан нарсаларни алоҳида дафтарга кўчириб қўйишларим сабаби, бир яхши нарса ўқисам, буни бошқалар ҳам билишини, ўқишини хоҳлайман. Айниқса, тарбияга доир. Одамларнинг ҳаммаси яхши бўлишини хоҳлайман. Тушунмайман, нега одамзод ёмон бўлиши керак? Нега ёмонлик қилиши керак? Ўзи одамзод озгина вақт яшайди. «Умр кўз очиб юмгунча ўтиб кетди», дейишади. Бунинг тагида илмий ҳақиқат бор. Ҳақиқат шуки, Аллоҳ таоло айтадики: «Менинг бир куним сизларнинг минг йилингизга тенг». Одам ўртача 60-70-80 йил яшайдиган бўлса, буни минг йилга қиёсласак, кўз очиб юмгунчалик вақт. Шундай экан, одам яхши яшаши керак-да. Шуларни билсин, дейман.\n– Тарбиявий аҳамиятга эга асарларингиз сизга ўзгача ҳурмат олиб келди. Улар минглаб инсонларга сабоқ бўлди. Буни ўзингизга ҳам келиб айтишганми?\n– Шукрки, бундай яхши воқеалар жуда кўп бўлади. Яқинда бир ўқитувчи аёл келиб, «Одамийлик мулки» учун алоҳида раҳмат айтиб кетди. «Бу асар менга турмуш ўртоғимни қайтариб берди», деди. Агар ажрашишаётган бўлса, китобнинг «Оила» бобини ўқиб, яхши бир хулосаларга келишган, тўғри йўлни кўришган бўлса керак-да. Олдинроқ ҳам эшитгандим. Бир аёл «Аввалроқ бу китобни ўқиганимда, эрим билан ажрашмаган бўлардим…» деган экан. Яқинда бир китоб сотувчи аёл «Сизга раҳмат, қизимни қайтариб бердингиз», деди. Сабабини сўрасам, русча ўқиётган қизининг одоби, юриш-туриши ҳам ўзгариб кетаётган экан, «Шайтанат»ни ўқиб, яхши томонга ўзгарибди. Яқинда университетда учрашувдан кейин бир талаба қиз келиб, «Қайнонам, қайнотам хўжайиним сизга раҳмат айтишди» деди. «Нега?» десам, «Келинлар дафтарига»ни ўқиб, яхши томонга ўзгарган эмишман», дейди. Намангандан айтишди. Бир судхўр бор экан. «Одамийлик мулки»ни ўқигандан кейин нафақат судхўрлигини ташлабди, балки қарзларидан ҳам воз кечиб юборибди. Бу ёзувчи учун катта қувонч, бахт.\n– «Шайтанат»нинг тўртинчи китобини ёзиш жараёни жуда оғир кечган экан…\n– Ҳа, у пайтда оғир касал эдим. Мен доим қўлда ёзиб, машинкада ўзим кўчирардим. Ҳозиргача шундай. Мен кўчириш жараёнида кўп иш қиламан, кўп таҳрир қиламан, тузатаман. Ёзишимдан кўра, кўчиришим кўп вақт олади. Тўртинчи китобни ёзаётганимда «Шарқ»дагилар «Тез бўлинг, тез бўлинг, йил охиригача чиқарайлик» дейди. Касалман. Бу ёқда, дўхтирлар «Тез бўлинг. Тез операция қилмасак кетиб қоласиз…» дейди. «Шошмай туринглар, озгина қолди», дейман. Бир кунда бир бет ёзсам, нашриётдагилар бир бетни олиб кетишади, икки бет ёзсам, икки бетни олиб кетишади. Машинкада кўчиришдан қўлларим ишламай қолди. Бир амаллаб тугатиб берганман. Дейлик, 10 декабрларда ёзиб тугатган бўлсам, 20 декабрларда китоб чиқди. Нашриётдагилар ҳам пешма-пеш тайёрлашган. Кейин операцияга кетганман.\n– Айни кунларда қандай асар устида ишлаяпсиз?\n– Тарбияга доир асарлар циклини «Тенг тенги билан бахтлидир» ва «Қуёшингиз ботмасин» билан тугатган эдим. Анчадан бери бир тарихий роман ғояси билан яшаётгандим. Ҳозир шуни бошладим…\n(Ўша куни Тоҳир Малик «Ёзувчига айтиб бўладими?» деб ҳазиллашиб, тарихий асари мавзусини айтмаган эди. Балки бу бир қисми «Бекажон»да чоп этилган, шайх Муҳаммад Содиқ Муҳаммад Юсуф ҳазратларига бағишлаган «Тўзон» асари бўлса, не ажаб?).\nХолиёр САФАРОВ суҳбатлашди


Бугун ёшларимиз ҳақида турли фикрлар эшитяпмиз. Айрим ота-оналар ёшларнинг таълим-тарбиясидан қониқмаётганини гапиришади. Уларнинг хулқ-одоби, ўқиши, тарбияси ҳақидаги салбий тавсифларни ўша ёшларимизнинг ўзи қандай қабул қилади? Шубҳа йўқки, улар бундай гапларни эшитишни ҳам, эшитиб қолишни ҳам ёқтиришмайди. Тўғрироғи, эшитавериб зада бўлиб кетганлари ҳам бор. Ёшлар, айниқса, ўсмирлик ёшидагиларга ўзлари ҳақидаги танқидий фикрлар жуда ёмон таъсир қилади. Ҳатто, бу аянчли оқибатларга ҳам олиб келиши мумкин.\nБундай пайтларда уларга тўғри ва самарали муносабат кўрсатишнинг бирдан бир йўли – мотивация. Унинг ютуқларини кўрсатиб, эътироф этиб, яхши гап, самимий муносабат билан истиқболдаги катта ютуқларга руҳлантириб туришдир. Биргина мисол, машҳур сўз устасининг фарзандни уйқудан уйғотиш борасидаги бизнинг ва бошқаларнинг ёндашувимиз ҳақидаги латифаси ҳаммага яхши маълум бўлса керак...\nҲа, чиндан ҳам, биз фарзандларимизни кўпроқ улардаги нуқсон-камчиликларни ошкор қилиш билан тарбияламоқчи бўламиз. Уларнинг ютуқларини эътироф этиш тарбиядаги номақбул усул, бу болани талтайтириб юборади, деб ҳисоблаймиз. Лекин бундай қараш ҳамиша ҳам ўзини оқлайвермайди. Салбий сўзлар, уришиш, жеркиш билан боланинг қанотини қирқмаслигимиз, аксинча, болага қанот бериб, кези келганда ютуқлари билан ғурурланишни ҳамда уларни янада кўпайтириб боришни ҳам эслатиб туриш зарур.\nОта-она оилада, ўқитувчи ва мураббий эса таълим муассасасида болани фақат салбий жиҳатларини гапираверса, бундай боладан бирон интилиш чиқиши қийин. Бу, айниқса, ўтиш ёшидаги болани қўрс ёки «ичимдагини топ» қабилидаги писмиқ инсонга айлантириб қўйиши ҳеч гап эмас.\nЯхши, мулойим ва чиройли сўзнинг таъсири катта эканини ҳамма билади. Лекин негадир таълим-тарбия жараёнида ҳамма ҳам шундай усулдан фойдаланишни уддалайвермайди. Катталар ёшларга жаҳл қилиш, бақириш, уришиш, тўполон қилиш ўрнига меҳр билан муносабатда бўлиб, ҳамма нарсани ётиғи билан тушунтирса, ортиқча эҳтиросга ўрин қолдирмаса, энг муҳими, қилаётган иши тўғри-нотўғрилигини ўзи англаб етса, назаримда, бу борада анча ижобий натижага эришиши мумкин.\nМактабда дарсини жуда ёмон ўзлаштираётган ўқувчига: «бугун сенда анча ўзгариш бор. Интилишинг яхши. Яна озгина ҳаракат қилсанг, ҳаммадан зўр ўқийдиган ўқувчига айланасан», деган ёндашув қилинса, энг ўзлаштириши паст ўқувчида ҳам озгина бўлса-да, уддалай оларканман, менинг ҳам қўлимдан келаркан, қабилидаги ишонч пайдо бўла бошлайди. Устоз-мураббийнинг ўқувчига берадиган энг катта ёрдами ҳам шу аслида. Ўқувчида ўзига мустаҳкам ва тўғри ишонч шакллантирилса, бошқа ишлар унча қийин бўлмайди.\nБоланинг кўнгли гулдай нозик. Уни таҳқир ва ҳақорат билан озиқлантириш мумкин эмас. Фақат самимият, меҳр, тушуниш, қалбан яқинлик, ўрни келганда рағбатлантириб туриш, ҳар қандай кичик муваффақиятини ҳам кўриб, эътироф этиб бориш уни катта марраларга етаклайди.\nҚўшкўпир туманидаги 1-сон\nинтернати олий тоифали ўқитувчиси\n✔ 251 🕔 12:04, 22.05.2020


Ўзбекистонда 2022 йилда ёшларни олий таълим билан қамров даражасини 38 фоизга етказиш режалаштирилмоқда. — Sof.uz\nЎзбекистонда 2022 йилда ёшларни олий таълим билан қамров даражасини 38 фоизга етказиш режалаштирилмоқда.\n3.01 12:35 87 Илм-фан\nЎзбекистонда 2022 йилда ёшларни олий таълим билан қамров даражасини 38 фоизга етказиш режалаштирилмоқда. Бу ҳақда «Янги Ўзбекистоннинг 2022–2026 йилларга мўлжалланган тараққиёт стратегияси тўғрисида»ги президент фармони лойиҳасида сўз боради.\nҲужжат лойиҳасига кўра, 2022 йил майга қадар Олий таълим муассасалари имкониятларини ҳисобга олган ҳолда таълим шакллари, шу жумладан, масофавий таълим шакли бўйича ҳам қабул квотани шакллантириш белгиланмоқда.\nШунингдек, ишлаб чиқаришдан ажралмаган ҳолда олий маълумот олиш имконияти янада кенгайтирилади, бунда босқичма-босқич масофавий таълим шаклида кадрлар тайёрлаш йўлга қўйилади. Олий таълим тизимида масофавий таълим шаклини жорий этиш орқали ёшларни ишлаб чиқаришдан ажралмаган ҳолда олий маълумот олиш имконияти яратилади.\nБундан ташқари, фармон лойиҳасида қабул параметрини шакллантириш ва тасдиқлашни соддалаштириш, ушбу жараёнда олий таълим муассасалари ваколатини кенгайтириш ҳам назарда тутилган. Бунда, тўлов-контракт асосида ўқишга қабул қилиш параметрларини олий таълим муассасалари томонидан белгилаш тартиби жорий этилади, 2026 йилда қабул кўрсаткичи камида 250 мингга етказилади.


ТИВ: Санкт-Петербургда ўзбекистонликни тунаган 3 россиялик қўлга олинди\n26 май 2020, Тошкент вақти: 23:27\nЎзбекистоннинг Санкт-Петербург шаҳридаги (Россия) Бош консулхонаси 18 июль куни шаҳарнинг Фрунзе туманида Ўзбекистон фуқароси М.К.нинг номаълум шахслар томонидан калтакланиб, пул ва қимматбаҳо буюмлари олиб қўйилгани тўғрисидаги ОАВда тарқалган маълумотни тасдиқлади.\nБу ҳақда хабар қилган Ташқи ишлар вазирлиги матбуот хизматига кўра, жиноятни содир қилишда гумон қилинаётган 3 нафар Россия фуқароси қўлга олинган. Жиноят иши қўзғатилган ва тергов ишлари олиб борилмоқда.\nБош консулхона ҳуқуқни муҳофаза қилувчи органлари билан алоқа ўрнатгани ва вазиятни назоратга олгани хабар қилинди.\nТашқи ишлар вазирлиги матбуот хизмати ўз хабарига қуйидаги эслатмани илова қилган:\n"Консуллик-ҳуқуқий департаменти эслатиб ўтадики, Россиянинг Шимоли-ғарбий федерал округи (Архангелск вилояти, Калининград вилояти, Карелия Республикаси, Коми Республикаси, Ленинград вилояти, Мурманск вилояти, Ненетс автоном округи, Новгород вилояти, Псков вилояти, Санкт-Петербург шаҳри, Вологода вилояти) ҳудудида жойлашган фуқароларимиз зарур вазиятларда мамлакатимизнинг Санкт-Петербург шаҳридаги Бош консулхонасига қуйидаги телефон рақами орқали мурожаат қилишлари мумкин: +7-965-029-41-49".\nМарказий банк доллар ва еврони қимматлатди\nЎзбекистон Марказий банки жорий йил 26 майидан валюталарнинг сўмга нисбатан янги қийматини белгилади.\nМБ маълумотига кўра, сешанбадан АҚШ долларининг расмий курси ўтган ҳафтага нисбатан 9 сўм 74 тийинга қимматлаб, 10 минг 139 сўм 30 тийинни ташкил этади (ўтган ҳафта 10 минг 129 сўм 56 тийин бўлган).\nЕвронинг расмий курси эса олдинги курсга нисбатан 96 сўм 72 тийинга кўтарилиб, 11 минг 51 сўм 84 тийинга тенг бўлади (ўтган ҳафта 10 минг 955 сўм 12 тийин эди).\nПаркентга кириш-чиқиш учун чеклов жорий қилинди\nПаркент кўчаларидан бири (архив сурати).\nКоронавирус инфекциясининг тарқалишига қарши чора сифатида Паркент туманига кириш ва чиқиш чекланди. Бу ҳақда Тошкент вилояти ҳокимлиги ўз Телеграм-канали орқали маълумот тарқатди.\nВилоят ҳокимлиги иддаосига кўра, ҳозирда туман ҳудудини хавфли инфекциядан батамом тозалашда туман ҳокимлиги, СЭОМ, ИИБ, ҳарбийлар ва бошқа мутасадди ташкилотлар томонидан муҳим ишлар амалга оширилмоқда.\nБундай шароитда карантин қоидаларига қатъий амал қилган ҳолда фаолиятни давом эттириш ўта муҳимлиги урғуланган хабарномада туман марказига олиб кирадиган кўчаларда ортиқча автомобиль ҳаракатини чеклаш ва аҳолини мақсадсиз кўчага чиқишининг олди олинаётгани билдирилган.\nЎзбекистонга келган украиналиклардан ҳам коронавирус аниқланди\nҲозирда касалхоналарда 602 нафар бемор даволанмоқда.\nОАВ: Шаҳрисабзда Улуғбек қурдирган 600 йиллик масжид гумбазининг бир қисми ўпирилиб тушди\nАввалроқ Бухородаги уч асрлик масжид новвойхонага айлантирилгани хабар қилинган эди.\nБундан 600 йил аввал Мирзо Улуғбек томонидан Амир Темур шарафига қурилган Кўк гумбаз масжидининг гумбаз атрофидаги деворининг бир қисми ўпирилиб тушди. Бу ҳақда “Дарё” нашри 24 май куни ўз манбасига таянган ҳолда хабар берди.\n“Маълум қилинишича, мазкур воқеага икки-уч кун бўлган. Аммо масъуллар ҳалигача бунга эътибор қаратмаган”, дейилади хабарда.\nМаълум қилинишича, “Дор ут-тиловат” мажмуаси таркибидаги Кўк гумбаз масжиди 2016 йилда реставрация қилинган.\nМазкур масжид Мирзо Улуғбек томонидан 1434—1435 йилларда қурилгани айтилади.\n“Масжид гумбази икки қават бўлиб, диаметрининг катталиги жиҳатидан Ўрта Осиёда биринчи ўринда туради. Пештоқининг олд томонида ҳам геометрик сержило безаклар кўп ишлатилган ва уларда ‘Аллоҳ’, ‘Муҳаммад’ ва ‘мулк Аллоҳникидир’ каби сўзлар битилган”, деб иқтибос келтиради “Дарё” нашри ўз манбаси сўзларидан.\nОзодлик радиоси ҳам Ўзбекистондаги қатор тарихий обидаларга ҳукумат ва масъул ташкилотлар томонидан эътиборсиз муносабатда бўлинаётгани тўғрисида қатор мақолаларни чоп этган.\nЖумладан, 22 май куни Бухоро вилояти Бухоро тумани “Хонобод” МФЙ ҳудудида 1717 йил масжид ва хонақо учун қурилган бино новвойхонага айлантирилгани ҳақида хабар берилганди.\nОзодлик 2017 йилда Фарғона вилояти Данғара туманидаги "Кичик бойбуча" қишлоғида жойлашган икки асрлик масжиднинг мебель ишлаб чиқариш цехига айлантирилгани ҳақида ëзган эди.\nЎзбекистонда кунига камида 30 киши коронавирусга чалинмоқда.\nЎзбекистон президенти Шавкат Мирзиёев Рамазон ҳайити муносабати билан табригида ўз халқи бошига тушган коронавирус пандемияси, табиий офатлар билан боғлиқ қийинчиликлар ўтиб кетишини урғулади.\nЛекин, президент Мирзиёев ўз табригида Сардоба сув тошқинини алоҳида тилга олмади.\n"Табиий офатлар туфайли уй-жойидан айрилган, лекин давлатимиз ва эл-юртимизнинг катта ёрдами ва кўмаги билан ўз ҳаётини янгитдан йўлга қўйиб олаётган минглаб ватандошларимиз қалбдан ҳис этмоқдалар", - дейилади президент табригида.\nЎзбекистон Бош прокуратураси Сардоба сув омборидаги тошқин билан боғлиқ тўртта тахминни тилга олган. Шулардан бири табиий офат билан боғлиқ тахминдир.\nБош прокуратура Сардоба сув омбори билан боғлиқ жиноят иши бўйича икки киши гумонланувчи сифатида қамоққа олинганини билдирган.\nОзодлик Сардоба сув омборида 1 май куни юзага чиққан техноген фалокат юзасидан жиноят иши терговини олиб бораëтган Давлат хавфсизлик хизмати 19 май куни “Сардоба” сув омбори объектларидан фойдаланиш ва ривожлантириш дирекцияси бошлиғи Фахриддин Данабоевни ҳибсга олгани ҳақда хабар берган эди.\nҚамоққа олинган иккинчи шахснинг кимлиги номаълум.


19 январ 2021, Тошкент вақти: 17:31\nГрузия пойтахти Тбилисида Россияга қарши кайфиятдаги минглаб норозилар 23 июнь куни ҳам намойишларни давом эттирдилар. Улар қатор давлат амалдорларининг истеъфога кетишини талаб қилмоқдалар.\nНорозилар «Россия оккупант», «Ватанимнинг 20 фоиз ҳудудини Россия босиб олган» каби шиорларни кўтариб чиқдилар.\nЎша кунги намойишларда полиция ва норозилар ўртасида юз берган тўқнашувларда ўнлаб одамлар жароҳатланган.\n21 июнь куни эса Беларусга сафар қилган Грузия президенти Саломе Зурабишвили зудликда ватанига қайтишга мажбур бўлган эди.\n-Айни пайтда Грузияда вазият мураккаб, шунинг учун мен Грузияда бўлишим шарт деган қарорга келдим. Мамлакатда бирорта воқеа юз берса, давлат раҳбари ўша ерда бўлиши лозим. Шунинг учун мен бу ердан кетиб, ўз халқим билан бирга бўлишим керак,-деди Зурабишвили.


ОАВ: Исроил фирмаси Apple қурилмалари эгаларини кузатиш воситасини яратди - Техно - PressNews.uz\nБош Саҳифа / Техно / ОАВ: Исроил фирмаси Apple қурилмалари эгаларини кузатиш воситасини яратди\nОАВ: Исроил фирмаси Apple қурилмалари эгаларини кузатиш воситасини яратди\nҚўшилди: 26 август 2016 17:30\nИсроилнинг электрон кузатиш учун компьютер дастурлари ишлаб чиқарувчи NSO Group фирмаси Американинг Apple компанияси ишлаб чиқарган қурилмалар iOS операцион тизимидаги ҳимоя заифлигидан фойдаланиб маълумотларини рухсатсиз олиш имконини берувчи воситани аниқлади. Бу ҳақда The New York Times газетаси маълум қилди, дея хабар бермоқда «ТАСС».\nNSO Group’нинг дастурий воситалари матнли хабарлар, электрон хатларни ўқиш, қўнғироқлар ва алоқаларни кузатиш имконини беради. Уларнинг ёрдамида ҳатто аудио ёзувлар қилиш, паролларни ёзиб олиш ва телефон фойдаланувчисининг қаерда эканлигини аниқлаш мумкин.\nThe New York Times’нинг маълум қилишича, жосуслик дастурлари дастлаб ахборот ҳимояси соҳасида фаолият юритувчи Lookout ва Citizen Lab компаниялари мутахассислари томонидан аниқланган. Уларнинг ҳар иккаласи буни тасдиқлаган.\nLookout ва Citizen Lab ўз расмий сайтларида ходимлари Apple’ни жосуслик дастурлари ҳақида огоҳлантирганлигини маълум қилган. Шундан сўнг Калифорния компанияси iOS учун янгиланган 9.3.5 версиясини чиқарди. Уни аллақачон фойдаланувчилар юклаб олиши мумкин.


Ўзбекистон ҳудудлари туристик логотипларига доир танлов якунлари эълон қилинди\n21:00 / 19.07.2019\nТуризмни ривожлантириш давлат қўмитаси Ўзбекистон Республикаси ҳудудларининг туристик брендларини ишлаб чиқишга доир танлов якунларини эълон қилди.\nТанлов Ўзбекистон Республикаси Президентининг «Ўзбекистон Республикасида туризм тармоғини жадал ривожлантиришга оид қўшимча чора-тадбирлар тўғрисида»ги фармони билан тасдиқланган «2019-2025 йилларда Ўзбекистон Республикасида туризм соҳасини ривожлантириш Концепцияси»ни амалга ошириш бўйича «2019 йилги чора-тадбирлар режаси»га мувофиқ ўтказилди.\nЎтказилган очиқ умумхалқ онлайн овоз бериш жараёни натижаларига кўра, вилоятларнинг 9та туристик логотипи танлаб олинди. 5та ҳудуд бўйича ғолиб аниқланмади, сабаби – иштирокчиларнинг 20 фоизи барча вариантга қарши овоз беришди.\nБухоро вилоятининг туристик логотипи – лотинча Б ҳарфи билан бирлаштирилган «Минораи Калон» тасвири, муаллиф Жасур Ғайратов, 9825та (27,3 фоиз) овоз тўплаган.\nҚашқадарё вилоятининг туристик логотипи – учта барг – Амир Темурнинг тамғасига ишора, муаллиф Аслан Мўйдинов, 2859та (63,5 фоиз) овоз тўплаган.\nНаманган вилоятининг туристик логотипи – лотинча Н ҳарфига мослаштирилган гул новдаси ва гулбарги, муаллиф Жасур Ғайратов, 3315та (42,3 фоиз) овоз тўплаган.\nСамарқанд вилоятининг туристик логотипи – «Регистон» ансамбли, тоғлар, кўк гумбазлар ва Самарқанд нони тасвири, муаллиф Элмира Абизбаева, 8494та (50,8 фоиз) овоз тўплаган.\nСурхондарё вилоятининг туристик логотипи – Сурхондарё каньонлари ва куйдирувчи оқ қуёш, муаллиф Ҳабиба Нигматуллаева, 5866та (51,4 фоиз) овоз тўплаган.\nСирдарё вилоятининг туристик логотипи – оққуш ва Сирдарё тўлқинлари тасвири, муаллиф Зилола Муҳаммаджонова, 7542та (47,8 фоиз) овоз тўплаган.\nТошкент вилоятининг туристик логотипи – яшил япроқлардан иборат Т ҳарфи ва сув ресурсларининг сероблигига ишора қилувчи кўк белгилар, муаллиф Аслан Мўйдинов, 3507та (51 фоиз) овоз тўплаган.\nТошкент шаҳрининг туристик логотипи – очиқ ҳолатдаги олтин дарвоза ва мусаффо осмон кўринишидаги Т ҳарфи, муаллиф «Маъно Брендинг», 26296та (34,7 фоиз) овоз тўплаган.\nХоразм вилоятининг туристик логотипи – қадимий архитектура нақшлари, пахта чаноғи, Амударё тўлқинлари ва кўзмунчоқ, муаллиф Хоразм вилоятининг Туризмни ривожлантириш департаменти, 9972та (32,9 фоиз) овоз тўплаган.\nАндижон, Жиззах, Навоий, Фарғона вилоятлари ва Қорақалпоғистон Республикаси туристик логотиплари бўйича ғолиб аниқланмаган ва танлов такроран ўтказилади.\nҚайд қилиш жоизки, танловда Аслан Мўйдинов ва Жасур Ғайратов томонидан тақдим қилинган 2та логотип ғолиб чиққан.\n21:06 / 21.08.2019\nАҚШ визаси учун ариза берган ўзбекистонликларнинг неча фоизи рад жавобини олади?\n10:46 / 20.08.2019\nЎзбекистон катта кўламли “Марказ-2019” ҳарбий машғулотларида иштирок этади


Микразим / Бу қизиқ / Панкреатитдаги парҳез\nНима учун парҳезга амал қилиш керак\nПанкреатитнинг ўткир босқичида озиқланиш\nСурункали панкреатитдаги парҳез қоидалари\nПанкреатитда рационни қандай тузиш керак\nКундалик овқатланишнининг тўғри ташкиллаштирилиши,панкреатит билан оғриган одамлар учун,катта аҳамиятга эга.Чунки бу касалликда ошқозоности бези шикастланади.У ҳазм қилиш тизими аъзоларига киради ва 12-бармоқли ичак оралиғида таъсир қилувчи,ферментлар мажмуасини секреция қилиш учун маъсулдир. Шунинг учун бу аъзонинг яллиғланиши асосий озуқавий моддалар(нутриентлар) ҳазм бўлишининг бузилиши ва иккиламчи ичак бузилишларининг ривожланиши билан ҳамроҳ бўлиб келади,бу эса бир қанча озуқавий чегаралашларга амал қилишни талаб этади.\nТиббиётда панкреатитдаги озиқланишнинг даволовчи-профилактик тизими Певзнер бўйича стол №5п деб аталади.Ундаги озуқавий чегаралашлар даражаси турли хил бўлиши мумкин. Чунки панкреатитдаги парҳез менюси бир қатор омилларни ҳисобга олган ҳолда тузилади.Рацион касалликнинг шакли ва босқичи,асосий аломатларнинг ифодаланганлиги ва фермент етишмовчилигининг даражасига қараб танланади. Панкреатитнинг холецистит билан бирикмасида одатда 5а парҳези тайинланади.\nПанкреатитдаги озиқланиш ва даволаш- ўзаро боғлиқ тушунчалардир.Тўғри тузилган кундалик рацион бир қатор муҳим масалаларни ечишга ёрдам беради:\nЯллиғланган ошқозоности безига бўлган ортиқча юкламани йўқотиш, кам-кам овқат ейиш ва ҳазм қилиш қийин бўлган таомларни истисно қилиш билан таъминланади. Панкреатитда бу биринчи даражадаги вазифадир.\nАсосий нутриентларнинг тўлиқ ҳазм бўлишини таъминлаш.Уйғун тузилган панкреатитдаги меню керакли миқдордаги озуқавий моддалар келиб тушишини таъминлайди,истеъмол қилинаётган овқатнинг мақбул миқдори ва таомларнинг меъёрлилиги эса уларнинг ошқозоности бези ферментларининг таъсири остида етарли даражада ҳазм бўлишига имкон беради.\nҚайта зўрайишнинг олдини олиш,чунки бу касалликда қайталаш ҳолати кўпинча овқатланишдаги хатоликлар билан боғлиқ.Шу сабабли сурункали панкреатитда парҳезга мунтазам амал қилган яхши.\nҚандли диабет ривожланиши хавфини камайтириш.Гап шундаки,ошқозоности бези ҳазм қилиш тизимининг бир қисми бўлибгина қолмай,эндокрин (гормонал фаол) аъзо ҳамдир.Унинг тўқималарида махсус хужайра мавжуд- Лангерганс оролчалари. Улардан инсулин гормони ажралиб чиқади ва у етарли миқдорда ишлаб чиқарилмаса инсонда қандли диабет касаллиги шаклланади. Сурункали ёки кўп қайталайдиган яллиғланиш натижасида фаол хужайралар аста-секин нобуд бўлиши мумкин,шу жумладан Лангерганс ороллари ҳам. Айнан шу сабабли панкреатитни қандли диабет ривожланиши хавфининг энг асосий омиллардан бири деб баҳолашади, овқатланишдаги хатоликларни эса- муҳим мойиллаштирувчи омил сифатида.\nПанкреатитдаги парҳез ҳазм қилиш иложи борича тўлиқ бўлиши учун, шароит яратишга қаратилган.\nКасалликнинг оғриқ синдроми ва ҳазм қилишнинг жиддий бузилишлари билан ифодаланган энг ўткир босқичида қисқа муддатли даволовчи очлик қўлланилиши мумкин.Бу маслаҳат олдинги аср шифокорлари томонидан айтилган,улар ўткир панкреатитда ўз беморларига совуқлик(яллиғланган аъзо соҳасига),очлик ва жисмоний ором тайинлашган.Бу даврда таъсирлантирмайдиган витаминлаштирилган ва ишқорли ичимликларни ичиш мумкин,керак бўлса парентерал (вена орқали) озиқлантириш тайинланади. Ферментларни эса бу вақтда ишлатиш мақсадга мувофиқ эмас,чунки ичакка ҳазм қилиш керак бўлган ҳеч қандай озуқалар келиб тушмайди.\nЎткир панкреатитдаги очлик одатда 2-3 кун давом этади.Бу вақт ичида аломатлар босилади ва бу аста-секин – парҳезли озиқланишга ўтишга имкон беради:\nОчликдан кейинги биринчи кунларда озиқланиш кам калорияли ва иложи борича авайловчи.Таомлар пюресимон, яримсуюқ,қиймаланган. Уларни қайнатиб ёки буғда пиширилади, тортишдан олдин тана ҳароратигача совутилади.Бундай меню асосан углеводлардан ташкил топган бўлади ва кўп қисмли рецепт ва зираворларни ишлатиш кўзда тутилмайди.\nПанкреатит аломатларининг ифодаланганлиги камайгандан кейин озиқланиш анча хилма-ҳилроқ ва калорияли бўлади.Бу ҳолда менюни аста-секин,беморнинг аҳволи ва овқатнинг ўзлаштирилиш даражасига қараб кенгайтирилади. 4-5 кунларда енгил ўзлаштириладиган оқсиллар (творог,қайнатилган ёғсиз гўшт,тухум) киритилади,кейин оз миқдорда сарёғ. Ўсимлик ёғлари ҳали ишлатилмайди. Таомлар ҳали ҳам қайнатилган ва буғда тобланган.Улар энди қирғичдан чиқарилмайди, қиймаланади ёки шўрва, суфле,тобланган тарзда дастурхонга тортилади.\nКейинги 8-12 ой давомида панкреатитдаги озиқланиш гарчи унчалик жиддий чеклашлар бўлмаса ҳам,кам-кам ва авайловчи бўлиб қолади.Умуман олганда бу даврда рацион сурункали панкреатитдаги менюга ўхшаб кетади.Ўсимлик ёғлари киритилади,таомлар анча хилма-ҳилроқ бўлишни бошлайди.\nОчлик тугатилгандан кейинги биринчи кунларда парҳез билан бирга қўшимча тарзда ферментли препаратлардан фойдаланилади.Бу мақсадда,масалан, Микразим тайинланади.Бу ошқозоности безининг шахсий ферментлари етишмовчилигини қисман тўлдиришга ва аъзога ортиқча юклама тушишини олдини олишга имконият беради. Бу айниқса таркибида ёғлар бўлган маҳсулотларни истеъмол қилишда катта аҳамиятга эга.\nПанкреатитдаги парҳезга амал қилиш- зўрайиш босқичидаги даволашнинг энг муҳим қисмидир. Айнан у яллиғланган ошқозоности бези ва бутун ҳазм қилиш йўлининг фаолияти аста-секин меъёрлашишига ёрдам беради. Тайинланган препаратлар эса аломатларни йўқотишга,шикастланган аъзонинг юкламасини қисман камайтиришга ва нисбий фермент етишмовчилигининг ўрнини тўлдиришга ёрдам беради.\nШуни тушуниш муҳимки, панкреатитдаги парҳез фақатгина зўрайиш пайтида керакли чора эмас.У асосий аломатлар босилгандан кейин ҳам муҳим ўринга эга,айниқса касаллик сурункали шаклга ўтганда.Чунки панкреатитдаги озиқланиш хатоликлари шу даврда ҳам бемор аҳволининг тез ва сезиларли даражада ёмонлашишига олиб келиши мумкин. Бундай ҳолатларда касалликнинг зўрайиши ёки қайталаши ҳақида гапирилади,бу вазиятда қўлланиладиган даволаш режаси эса,касалликнинг бирламчи ўткир хуружидаги даволаш билан ўхшашдир.\nШунинг учун,сурункали панкреатитдаги парҳез кўпроқ профилактик ва қўллаб турувчи аҳамиятга эга.Унга амал қилганда одам жисмоний нохушликдан ва ҳаёт сифатининг сезиларли даражада ёмонлашишидан азият чекмайди.Гарчи баъзи одамлар бир қанча маҳсулотлар ва таомларни истеъмол қилишга қарши жиддий чеклашларга кўникишлари учун,анча кўп вақт керак бўлса-да.\nШифокор маслаҳатига кўра,бундай парҳезни кўпинча қўлловчи тиббий даволаш- ферментли препаратларни қабул қилиш билан бирга қўлланади.\n«Тақиқланган» маҳсулотлар: панкреатитда қандай маҳсулотлардан воз кечиш керак бўлади\nНима сабабдан панкреатитда истисно қилинади\nШарбатлар Панкреатитда шарбатлар номақбул маҳсулотлар сирасига киритилади. Чунки уларнинг таркибидаги кислота қўзғатувчи таъсир кўрсатади ва ошқозоности шираси ҳамда барча ҳазм қилувчи ферментларнинг кучайтирилган ишлаб чиқарилишига ундайди.Бу эса панкреатитнинг зўрайишига олиб келиши мумкин. Фақатгина барқарор яхшиланиш пайтида баъзида сув билан аралаштирилган шарбатларни ичишга рухсат берилади.\nЯнги (ҳароратли ишлов берилмаган) мева,реза мевалар Овқат ҳазм қилиш йўлига шарбатлар каби,тахминан бир хил таъсир кўрсатади.Панкреатитда мевалар камдан-кам вазиятларда тобланган ҳолда ёки тўйинмаган компотлар таркибида истеъмол қилиниши мумкин.\nНордон ва тўқималарга бой сабзавотлар.Тузламалар,маринадлар, консервалар(шу жумладан ҳомаки тайёрланган) Қўзғатувчи таъсир кўрсатади. Панкреатитда айниқса помидор, шолғом,редиска,исмалоқ,янги оқ карам ва шовул тақиқланган.Тузланган сабзавотлар, маринадланган ва узоқ сақлаш учун тузланган маҳсулотлар, консерваларни истеъмол қилиш ҳам ман қилинган.\nДуккаклилар. Қўзиқоринлар. Уларнинг таркибидаги ўсимлик оқсили ошқозоности безининг фаоллиги кучайишини қўзғатиши мумкин. Шунингдек дуккаклилар ичак оралиғида газ ҳосил бўлишини кучайтиради,бу эса одатда сурункали панкреатит билан оғриган одамнинг аҳволига салбий таъсир кўрсатади.\nАлкоголь, газланган ичимликлар\nБарча овқат ҳазм қилувчи ферментларнинг ишлаб чиқарилишини рағбатлантиради,бутун ошқозон-ичак йўлининг шиллиқ қаватига қўзғатувчи таъсир кўрсатади.\nТахминан 25% ҳолатларда панкреатитнинг зўрайиши алкоголь истеъмол қилиш билан боғлиқдир.\nЯнги нон,ширин хамир,қандолат маҳсулотлари\nКатта миқдордаги инсулин ишлаб чиқарилишини кўзғатувчи,кўп миқдордаги тез ўзлаштириладиган углеводларнинг манбасидир.Бу эса ошқозоности безининг сезиларли даражада рағбатлантирилишига олиб келади.\nПишириқ,сдоба,кремлардаги кўп миқдордаги углевод ва ёғлар ҳам безга бўлган ортиқча юклама пайдо бўлишига шароит яратади.\nМаҳсулотларнинг ўзига хос иштаҳа очадиган қирслдоқ қобиқ билан қовурилиши бир қатор эҳтимолий хавфли моддаларнинг ҳосил бўлиши билан ҳамроҳ бўлиб келади. Уларга нитрозаминлар,акролеин,акриламид ва яна бошқалар киради.Улар канцероген таъсирга эга бўлиб,ҳазм қилиш йўлининг шиллиқ қобиғини таъсирлантиради ва ферментлар ишлаб чиқарилишининг кучайишига сабаб бўлади.\nҚовурилганда маҳсулотнинг ёғлиқлиги ҳам ошади.Натижада овқатни ҳазм қилишга кўпроқ вақт ва ферментлар керак бўлади,ошқозоности бези эса панкреатит билан оғриган пайтда буни таъминлаб бера олмайди.\nКолбаса маҳсулотлари Дудланган ва қайнатилган-дудланган колбасалар,таркибида кўп қўшимчалар бўлган колбаса ва сосискалар тақиқланган.Улар бутун ҳазм қилиш йўлини таъсирлантиради ва ортиқча рағбатлантиради. Бу ҳолда баъзида ёғсиз гўшт навларидан қайнатилган сосискалар,парранда гўштидан ветчина истеъмол қилиш мумкин.\nМайонез,кетчуп,фабрикада ишлаб чиқарилган бошқа қайлалар Ошқозон-ичак шиллиқ қавтига қўзғатувчи таъсир кўрсатади, ошқозоности безини ҳаддан ортиқ рағбатлантиради.\nСнеклар(чипслар,хушбўйлаштирилган қотган нон ва бошқ.),печенье ва фабрикада ишлаб чиқарилган тортлар Уларнинг таркибидаги кўп сонли кимёвий бирикмалар ҳазм қилиш йўлини таъсирлантиради. Сифати паст бўлган ёғларнинг кўп миқдори эса ошқозоности безига бўлган ортиқча юкламани келтириб чиқаради.\nБундан ташқари оқ ёғ,гўштнинг ёғлиқ навлари,ёғлиқлиги баланд бўлган сут маҳсулотлари,ёғда қовурилган сабзавотларни(шўрва ва қайлаларга қўшиш учун) ҳам истеъмол қилмаган маъқул. Панкреатитда анчагина юқори ёғлиқли маҳсулотларни истеъмол қилиш мумкунлигини,даволовчи шифокор ёки диетологдан аниқлаштириш керак.\nНима истеъмол қилиш мумкин?\nЁрмалар Сули ва буғдой пағалари,гуруч,гречка ва манна ёрмалари ишлатилади.Тариқ ва арпа ёрмалари камдан-кам ҳолларда мумкин,фақат улар организм томонидан яхши қабул қилинса.Перловка ёрмаси кам ишлатилади,чунки кўп одамлар учун унинг ҳазм бўлиши қийин кечади.\nСабзавотлар Кўпроқ қайнатилган ва буғда пиширилган ҳолда. Сабзи, картошка, бодринг,гулкарам,кабачок,яшил нўхат, лавлаги истеъмол қилиш мумкин. Помидорлар фақат барқарор яхшиланиш даврида ва яхши қабул қилиниши шарти билан кам миқдорда киритилади.\nГўшт,парранда Ёғсиз навлари (мол гўшти,қуйон гўшти,товуқ,курка).Ёғ қатламларини албатта яхшилаб кесиб олиб ташланади. Гўшт қайнатилади ёки буғда пиширилади.Барқарор яхшиланиш даврида баъзан маринад қилмасдан тоблашга рухсат берилади.\nБалиқ Қайнатилган ёки буғда пиширилган, ёғсиз навлари. Димлаш (кам миқдордаги сувда) тавсия этилмайди, чунки бу қўзғатувчи экстракт моддаларнинг шаклланишига олиб келади. Судак,треска,минтай,чўртан, сазан,олабуға,хек,путассу балиқлари тўғри келади.\nТухум Қовурилган ва қайнатилган тухум истисно қилинади.Буғда ва тоблаб пиширилган қуймоқлар яхшироқ,лекин бошқа пишириш усулларидан ҳам фойдаланиш мумкин.\nСут маҳсулотлари Фақат ёғсизлари.Творог,ацидофилин, қатиқ,кефирни истеъмол қилиш мумкин.Сут асосан қуймоқ ва суфлелар таркибида,бўтқа ва ичимликларга қўшимча сифатида келади.Пишлоқ- ёғсиз навлари оз миқдорда рухсат берилган,фақатгина овқатга қўшимча сифатида.\nНон,печенье Нон- янги бўлмаган,бироз қотирилган буғдой нони тавсия этилади. Печенье камдан-кам истеъмол қилинади, шунингдек у ширин эмас,галетали бўлиши зарур.\nКўпроқ тобланган тарзда ёки компот, кисел,желе,мусс,қиёмлар таркибида. Олмалар,қуруқ мевалар(оз миқдорда) мақбул бўлади.\nИчимликлар Аччиқ бўлмаган чой(озгина лимон қўшиш мумкин),тўйинмаган компотлар, минерал сув,наъматак дамламаси.\nПанкреатитдаги тахминий меню таркибига одатда 3 та асосий овқат қабул қилиш(нонушта,тушлик,кечки овқат),улар орасида 2 та енгил овқатланиш ва уйқуга ётишдан бироз олдин ивитилган сут маҳсулотларини истеъмол қилиш киради.\nНонуштага сув асосида ёпишқоқ бўтқалар пиширган маъқул,барқарор яхшиланиш пайтида қайнатиш учун арлаштирилган сут ишлатиш мумкин. Улар бошида қирилади ёки суфле кўринишида дастурхонга тортилади, кейинчалик яхшилаб қайнатишнинг ўзи етарли бўлади.Нонушта кунлик қуритилган нонга оз миқдорда сарёғ(кунига 10 гр. дан кўп эмас) қўшимча қилинган бутерброд билан тўлдирилади.Ёғсиз пишлоқ туридан ёки ёғсиз гўштдан бир бўлак ҳам ейиш мумкин.\nИккинчи нонушта (енгил овқатланиш) творог ёки гўштли суфле, творог ёки асал билан тобланган олма, ширинлаштирилган творог,тобланган ёки буғда пиширилган қуймоқдан ташкил топиши мумкин.Ҳамда компот ёки наъматак дамламаси ҳам бўлиши мумкин.\nТушлик турли хил шўрвалар,иккинчи овқат ва ичимликни ўз ичига олади. Шўрваларни иккинчи бульёнда қайнатилади ва баъзида озгина сметана қўшилади.Иккинчи овқат албатта сабзавотли ва ёрмали қўшимча билан тўлдириш мумкин бўлган,оқсилли таом бўлади.\nИккинчи тушлик таомларнинг танлови, биринчи енгил овқатланиш билан қарийб бир хил.У кисел ва галетли печеньедан ҳам таркиб топиши мумкин,баъзида банан ҳам киритилади.\nКечки овқат ҳазм қилиш учун енгил, лекин шу билан бирга етарли миқдорда углевод ва оқсилли бўлиши керак.Булар суфле,тобланган таомлар, гўшт-творогли кнеллар,қуймоқдаги гўштли ўрамалар,қайнатилган гўшт/балиқ бўлиши мумкин ва улар қўшимча гарнир билан тўлдирилади.\nЁтишдан олдин кефир ёки бошқа рухсат берилган ёғилиқлиги паст ивитилган сут маҳсулотлари.\nПанкреатитдаги парҳезга амал қилиш бемор аҳволини тез яхшилашга ва узоқ муддатга барқарорлаштиришга имкон беради.Чунки стол №5п парҳезидаги даволаш рациони мувозанатли, организмни барча керакли озуқавий моддалар билан таъминлайди, шикастланган ошқозоности безини иложи борича авайлайди ва унинг фаолияти меъёрига келишига шароит яратади.\nОвқатланишдаги хатоликлар йўқ бўлган ҳолатда,панкреaтит узоқ вақт ўрни тўлдирилган бўлиб қолади ва нохуш аломатлар ҳамрохлик қилмайди, фермент препаратларни қўллаш эса овқатнинг етарлича ҳазм бўлмаслигининг олдини олишга ёрдам беради.\nAҳамиятли : олдида қўллаш билан танишиб чиқинг йўриқнома билан ёки маслаҳат олинг билан лечащим шифокор.\nПанкреатит зўрайган пайтда Микразим® қабул қилишга...


УМР ЎТГАН КУНЛАР ЭМАС, ЭСДА ҚОЛГАН КУНЛАРДИР\n«Олий таълим аълочиси», халқаро «Олтин мерос» хайрия жамоат фонди бошқаруви раиси, шоир Амирқул Карим билан суҳбат\n– Бир ҳамкасбим «Ватанпарвар» газетасида иш бошлаган кезлар «Мен бу ерда Ватан катта ҳарф билан ёзилишини ўргандим», деган эди. Ҳамманинг ҳам Ватанни ана шундай англаш, ўрганиш палласи бўлади. Сизда бу ҳолат қандай кечган?\n– Ватанни англаш ўзликни англаш билан баробар кечади. Ҳамкасбимизнинг бу гапини «у орфографик хатони назарда тутяпти», деган маънода тушунадиганлар кам эмас. Қанийди бир «В» ҳарфини катта ёзиш билан барчани Ватан туйғусини англашга ўргатиб бўлса. Отасини, онасини, яқинларини, умуман, одамларни севмаган, силаи раҳми йўқ кимсада бу туйғу барқарор бўлмайди. Яхши кўрганда ҳам борича, қандай бўлса шундайлигича севиш – Аллоҳ кенг бағир берганлар мукофоти.\nБир машқимда болалик изларим қолган Шаҳрисабз замини соғинчини\n«Дунё кезиб изладим мен қайда ўзим,\nЁдга тушди тупроқ йўлда қолган изим»,\nдеган сатрларга сингдирганман. Боболаринг, момоларинг хоки туроби ётган, сени елкасида опичлаб улғайтирган шу муқаддас тупроқдан қарзимизни узиш учун уни қанча эъзозлаш, улуғлаш керак! Шу қадар севингки, ўшанда ерга ҳатто оёқ эмас, юрагингиз изи тушсин...\nМана шу тупроқда қанча ва қандай гиёҳлар ўсади, осмонида қандай қушлар учади? Уларнинг номларини билмасдан, уларни танимасдан Ватанни таниб, англаб бўлмайди. Чили шоири Пабло Неруда ўз юртидаги қушларга китоб бағишлаган. Унинг учун осмондаги қуш ҳам бегона эмас, улар «Ватан қушлари»!\nГарчи болалигим фақат Шаҳрисабзда кечган бўлса-да, улғайгач, аввал Тошкентда кейин Санкт-Петербургда, Ҳиндистонда ўқидим. Исроил, Япония, АҚШ, Бельгия, Туркия, Вьетнам, Англия, Германия, шунингдек, Марказий Осиё давлатларига хизмат юзасидан сафар қилдим. Неча дарё, денгиз ва уммонлар қошида ҳайрат билан боқдим. Аммо шокила тўлқинлар менга мудом она тупроғим саҳросидаги тойчоқ ёлини эслатди. Доим уйга қайтгим келди.Мен Ватаннинг, халқимнинг бўлаги эканимни англадим, ўзим яхши кўрган халқдан, юртимдан айро яшолмаслигимни, ҳис этдим. Қайси ўзга юртга бормай уч кунда Ватанга қайтгим келиб қолаверади.\nВатанни севиш деганда маълум ҳудудгагина меҳрни тушунмайман. Аввал туғилган, киндик қонинг томган замин, кейин туманинг, вилоятинг, мамлакатинг, она сайёра, галактика... Миқёслар кенгайиб кетаверади. Ўз қутлуғ масканингни севмасанг, бошқасига муҳаббат ҳақида гап ҳам бўлиши мумкин эмас. Оламни севиш учун аввал юртингни, одамни севиш учун эса яқинларингни севмоғинг керак, менимча.\n– Файласуф олимлардан бирининг фикрича «миллийлик – ўз халқи руҳиятини севишдан иборат» экан. Халқ, миллат руҳияти қандай, нималарда акс этади?\n– Файласуф олимнинг фикрига қўшиламан. Аммо бу масаланинг бир томони холос. Ўз халқинг руҳиятини севишинг мумкин. Аммо ўша миллат маданиятининг ташувчисига айланмасанг, барча иплар узилиб, жараёнлар тўхтаб қолади. Мен гоҳида турли танловларда ҳакам сифатида қатнашиб қоламан. Чет элга ўқишга жўнаётган навқирон бир ҳамюртимизга «Мана чет элга бордингиз. Сиздан «Кимсан, қайси юрт фарзандисан?» деб сўрашса, қисқача нима деб, жавоб берган бўлардингиз?» деб сўрайман. Кўпинча «Ўзбекистон байроғини кўтараман», деган сийқаси чиққан жавоб эшитилади.\nБиродар, сенга у ерда байроқ кўтартириб ўтиришмайди. Агар сен «Мен Ўзбекистон деган юртданман. Имом Бухорий, ат-Термизий, Марғинонийдек муҳаддислар, Мирзо Улуғбекдек мингдан зиёд юлдузларнинг ҳаракат траекториясини оддий асбоблар билан юқори аниқликда ўлчай олган, Ироқу Хоразмда Маъмун академиялари барпо этган, алгоритмларни кашф этган ал-Хоразмий, қомусий олим Беруний, тиббиёт отаси ибн Сино, ижоди жаҳон адабий меросини безаган Лутфий, Навоий, Бобур юртиданман. Буюк жаҳонгир Амир Темур Кўрагон набирасиман. Биринчи телевидение яратилган Ўзбекистонданман», демас экансан, сен ҳали ўзингни, ўзбеклигингни англаганинг йўқ.\n– Бугун айрим кишилар учун хориж бир қадам. Дунё кўрганлар суҳбатини эшитсангиз, оғзиларидан бол томиб, хориж маданиятини, мурувватини, меҳру оқибатини гапирадилар. Айниқса, Япония ҳақида бир-биридан қизиқарли гапларни эшитасиз. Биз-чи?! Ўзбек миллати-чи?! Бизда ўзига хослик, фақат ўзбекларгагина хос инсонийлик йўқми?\n– Ҳали айтганимдек, кўп хорижий давлатларда бўлдим. Ўзгалардан ўрганишнинг ёмон томони йўқ. Комиллик унга интилишдан бошланади, ахир. Тўғри, хорижда бўлсанг барча жиҳатларни муқояса қила бошлайсан. Ўзим ҳам кўп бор шундай қилганман. Аммо меҳнаткашликда, бунёдкорликда, интилишда бизнинг халқимиз беназир. Унга меҳнатига яраша ҳақ тўласанг, у рўзғори, бурчим деб билган тўй-маъракадан орттирганини яратишга сарфлайди. Гул экади, боғ қилади, йўл асфальтлайди, уй қуради. Дунёда меҳнатни ёқтирмайдиганлар, фоиз ҳисобига ялло қилиб юрганлар қанча!?\nАзалдан бизда бойлар саховатли бўлган. Ўз томини қўшниникидан баландроқ қилишга истиҳола қилишган. Маърифат тарқатишга интилган. Биргина мисол. Тошкентдаги Олий Мажлис биноси ёнида, «Халқлар дўстлиги» санъат саройи орқасида Абулқосим мадрасаси бор. Тошкентда азалдан мавжуд кўплаб мадрасалардан бири бўлган бу илм масканини Абулқосим эшон ўз маблағи эвазига барпо этган. 50 нафарга яқин толиби илм бу ерда бепул ўқитган. Уларга нафақа-стипендия тайинлаган. Диний ва дунёвий фанлардан таълим берган. Янги имкониятлардан фойдаланиб пул топиб, бирдан данғиллама уй, машина олиб, ҳамма билиб қўйсин учун катта ош дамлаётганлар маърифат йўлидаги боболар ибратидан намуна олса, нур устига аъло нур бўларди.\n2000 йилда Японияга сафар қилгандим. Сафар пайтида Япония Ташқи ишлар вазирлиги, Япония – Ўзбекистон дўстлик жамияти раиси, ўзбекистонлик талабалар ўқийдиган таълим муассасалари раҳбарлари билан учрашдим. Улар менга Японияда ўқиётган болаларимизнинг интилиши ва тиришқоқлигига ҳавас қилишларини айтишди. Маълум бўлишича, японлар жамоада кучли, аммо алоҳида ҳолда жуда ожиз бўлиб қоларкан. Ғарбда тараққиётда барча нарсани алоҳида иқтидор эгалари, шахслар ҳал этиб, ривожланишни таъминлаётган бир пайтда тарбия жамоавийликка асосланган Япония ўз таълим тизимини ўзгартиришга эҳтиёж сезаётган экан.\n– Барча халқларда ҳам ватанпарварлик тарбияси муҳим саналади. Бизда ҳам эътибор катта. Айниқса, ҳарбий-ватанпарварлик руҳида тарбиялаш деган сўзларни кўп ишлатяпмиз. Шу ўринда ҳақли савол туғилади: нега ҳарбий-ватанпарварлик? Ватанпарварлик ҳам тармоқларга бўлинадими?\n– Инсоният тарихи яхшироқ яшаш учун курашлардан иборат. Фаровон юртларга кўз олайтирадиганлар кўп бўлган. Шу боис мудом мамлакат мудофааси, миллат хавфсизлиги долзарб бўлиб келган. Ватан ҳимоячилари жонларини тикиб, юртни душмандан ҳимоя қилишган. Шу боис улар эл ҳурматига сазовор бўлиб, улар ҳақида достонлар, афсоналар яралган. Ўзбек халқининг юзлаб қаҳрамонлик, самимий инсоний муҳаббат ҳақидаги достонлари бор. «Алпомиш», «Гўрўғли», Кунтуғмиш», «Ҳасанхон», «Ошиқ Ғариб ва Шоҳсанам» каби. Уларда Ватанга меҳр, ёрга садоқат, мардлик ва жасорат улуғланади. Халқ уларни ўз орасидан мардлар улғайиши учун, қўрқоқлар ва сотқинлар етишмаслиги учун яратган.\nАсл Ватанпарвар ўзини кўз-кўз қилмайди. Унга бунинг кераги йўқ. У керак пайтда ўзини намоён қилади. Бошқача бўлолмайди. У «ёв қочганда кўпаядиган ботир»лардан эмас. Миллат шаъни учун ўлимни шараф деб билади. Давлат ва ҳудуд мудофаасига ҳарбийлар масъул бўлганидан, улар тарбияси хос ёндашувни талаб этганидан «ҳарбий-ватанпарварлик» деган тушунча пайдо бўлган, эҳтимол. Сўзлашувда тушунча хусусийлигини ошириш, белгилаш учун семантик маъно бўёғи талаб этилади. Ватанпарварлик тушунчаси ҳам бундан мустасно эмас. «Ҳарбий-ватанпарварлик» деганда одатда фуқаролардан фарқли ўлароқ мудофаага масъул ва дахлдор кишилар, чақирув ёшидаги шахслар ҳаракатлари англашилади.\n– Сиз ҳам аскарлик хизматида бўлганмисиз? Бугун ўша даврларни қандай эслайсиз?\n– Мен дастлаб журналистика факультетида ўқиганимда Ўзбекистон Миллий университети ҳарбий кафедрасида «Мотоўқчилар взвод командири» ихтисослиги бўйича таҳсил олдим. Тўртинчи курсни тугатгач, ҳарбий йиғинга борсам, лейтенант унвонига эга бўлардим. Аммо 4-курсни тугатиб, Ленинград, ҳозирги Санкт-Петербург университетида ўқишни давом эттиришим зарур бўлди. У ерда ҳарбий кафедрада артиллериячилар тайёрлашаркан. Ҳарбий йиғинга артиллериячи сифатида боришим мумкин эмасди. Ўшанда мендан мактабда ва Тошкент университетида қайси тилни ўрганганимни сўрашди. Мен мактабда немис тилини, университетда форс тилини ўқиганимни айтдим. «Унда Сиз университетнинг Шарқ тиллари факультети талабалари билан бирга ҳарбий кафедрада таҳсил олинг. У ерда ҳарбий таржимонлар, махсус ҳарбий тарғиботчилар тайёрлашади», дейишди.\nЛенинград университетидаги Шарқ тиллари факультетига борганимда билимларимни синаб кўришди. Бўлажак ҳамкурсларим 4 йил ўрганган даражада немис тилини билолмасдим. Шу боис форс тилини билганим фойда берди. Аммо бу ерда форс тили эмас, дари тилида дарс бериларкан. Дари тилини «форсийи Кобулий» дейишади. Бу тиллар яқин бўлгани учун мени ҳарбий кафедрага «махсус тарғиботчи, дари тили ҳарбий таржимони» мутахассислиги бўйича қабул қилишди.\nЎқишни битириш арафасида Ленинград ҳарбий округи Виборг шаҳри, Финляндия чегараларида 40 кунлик йиғинда икки университет ҳарбий кафедрасида олган билимларимизни амалий машғулотлар билан синадик. Автомат, пистолет, гранатомётдан ўқ узиш, граната улоқтириш, разведка, варақалар тайёрлаб, эҳтимол тутилган душман устига тарқатиш, махсус машиналардан душманга кучли таъсир этувчи радио тарғибот юритиш, хуллас, ихтисосга мос ҳарбий машқларни бажариб, лейтенант унвонига эга бўлдик.\nҲарбий шароитда кечган кунлар ирода ва матонат синови, жисмоний такомил жараёнлари бўлди. Мана шу ҳозир ширин хотирага айланган, аслида оғир кунларда инсоний муносабатлар, дўстлик тобланди. Ҳозиргача бирга ўқиган, ҳарбий машқларда бирга бўлган, турфа мамлакатларда яшаётган дўстлар билан самимий биродарлик алоқаларимиз бор. Умр ўтган кунлар эмас, эсда қолган кунлардир, дейди бир донишманд. Ўша кунлар эсда қоладиган, умр деб атагулик кунлардан эди.


Шаръий далиллар ичида мутавотир ҳадиснинг ўрни – oliymahad.uz\nШаръий далиллар ичида мутавотир ҳадиснинг ўрни\nИслом дини Пайғамбарларнинг охиргиси Муҳаммад саллоллоҳу алайҳи ва саллам орқали инсониятга тўғри йўл кўрсатувчи маёқ сифатида юборилар экан ҳаётнинг барча жабҳаларида ўз таълимотини келтириб ўтган. Ислом дини туфайли инсоният янгидан-янги илм-фан эшикларини очди. Бу илм-фан эшиги хоҳ дунёвий, хоҳ ухровий бўлсин инсониятга фойда келтиради. Ислом дини туфайли ихтиро қилинган илмлар қаторига Расулуллоҳ саллоллоҳу алайҳи ва салламнинг ҳадисларини бизгача етиб келишини ўрганадиган “ҳадис истилоҳлари” илмини мисол қилиб келтириш ўринли. Хусусан, Абдуллоҳ ибн Муборак раҳматуллоҳи алайҳ шундай дейди: “Иснод диндандир! Иснод бўлмаганда хоҳлаган киши хоҳлаган гапини айтган бўлар эди!”.\nИслом динида маълумотга эга бўлиш йўллари хусусида батафсил айтиб ўтилган. Хусусан, Нуриддин Собуний Бухорий “ал-Бидоя фи усул ад-дин” асарида шундай дейди: “Илм икки қисмга бўлинади. Бири, қадим илм. Бу Аллоҳ таолонинг илми. Иккинчиси, ҳодис (кейин пайдо бўлган) илм. Кейин пайдо бўлган илм икки турга бўлинади: зарурий ва меҳнат қилиб ўрганиладиган. Зарурий илм бу Аллоҳ таоло бандада унинг меҳнати ва ихтиёрисиз яратадиган илмдир. Масалан, ўзининг бор эканини билиш, очлик, чанқоқлик, лаззат ва оғриқ каби ҳолатидаги ўзгаришларни англаш. Бу ишларни билишда ҳеч нарсага шубҳа қилмайди. Бу турдаги илмни билишда барча тирик мавжудотлар муштаракдир. Меҳнат қилиб ўрганиладиган илм эса, Аллоҳ таоло банданинг меҳнати воситасида бандада яратган илмдир. Бу нарса илмнинг сабабларини тўғридан тўғри ишлатишдир. Илмнинг сабаблари учта: соғлом ҳиссиёт, рост хабар ва ақл ёрдамида фикр юритиш.\nҲиссиётлар бешта: эшитиш, кўриш, ҳидлаш, татиш ва ушлаш. Ҳар бир ҳиссиёт ишлатилганда унинг ёрдамида ўзига хос бўлган ишлар маълум бўлади.\nРост хабар икки хил бўлади: биринчиси, мутавотир хабар. Иккинчиси, Пайғамбарларга мўжиза ёрдамида билдирилган хабар.\nМутавотир хабар – бу кўп ҳар хил инсонлардан турли ҳолатларда эшитилган гап бўлиб, улар ушбу хабарни айтишда ёлғонга келишиб олганлар деган гумон бўлмайди. Бундай хабаларга тарихда бўлиб ўтган воқеаларни мисол қилиб келтириш мумкин” .\nДарҳақиқат, ислом уммати ўз Пайғамбарининг ҳадисларини ўрганишга катта эътибор берди. Бу умматга бошқа умматларга берилмаган хусусият хабарларни санад орқали ривоят қилиш берилди.\nМутавотир сўзининг луғавий маъноси: “кетма-кет келувчи”, “пайдар-пай ёғувчи” деган маънони билдиради. Мутавотир ҳадисга уламолар шундай таъриф берганлар: “Ёлғонга келишиб олишлари мумкин бўлмаган даражада кўп ровийдан ривоят қилинган ҳадис мутавотирдир. Яъни: мутавотир шундай ҳадиски, унинг санадидаги ҳар бир табақада жуда кўп ровий ривоят қилган, ана шу ровийларнинг барчаси ривоят қилинган ҳадисни ўзгартиришга келишиб олишлари мумкинлигини ақл инкор этади.\nУламолар ҳадис мутавотир даражасида бўлиши учун унда тўртта шарт топилиши керак дейдилар:\n1-шарт: Ҳадис жуда кўп ровийдан ривоят қилинган бўлиши керак. Бунда ровийларнинг энг ози қанча бўлиши борасида бир неча фикрлар бўлиб, уларнинг энг эътиборлиси ровийларнинг энг ками ўн киши бўлишидир.\n2-шарт: Мана шу кўп ровий ҳадис санадининг барча табақасида топилиши керак. (Яъни: санаднинг ҳар бир табақасида ўнтадан кўп ровий ривоят қилган бўлиши керак)\n3-шарт: Ровийларнинг ёлғонга келишиб олишлари одатда иложсиз саналиши керак.\n4-шарт: Улар берган хабар ҳисга таянган бўлиши керак. Яъни: ҳадис “эшитдик”, “кўрдик” деб ривоят қилинган бўлиши, “ўйлашимизча”, “айтилишича” деган сўзлар билан ривоят қилинмаган бўлиши керак.\nМана шу шартларнинг барчаси топилган ҳадис мутавотир ҳадис ҳисобланади.\nМутавотир ҳадис зарурий илмни ифода этади. Яъни: у билан шундай ишончли илм ҳосил бўладики, инсон уни қатъиян тасдиқлаши лозим бўлади, ҳудди кўзи билан кўриб турган нарсасини тасдиқлагани каби. Чунки кўзи билан кўриб турган нарсасини ҳеч бир одам йўқ деб, инкор эта олмайди. Мутавотир хабар ҳам худди шу кабидир. Шунинг учун мутавотир ҳадисларнинг барчаси мақбул бўлиб, бу ҳадисни текиширишга ҳожат йўқ.\nМутавотир хабар икки қисмга бўлинади:\nЛафзий мутавотир – лафзи ҳам, маъноси ҳам мутавотир бўлган ҳадис. Мисол учун: Расулуллоҳ соллаллоҳу алайҳи васалламнинг: “Ким менга қасддан ёлғон тўқиса, ўзига дўзахдан бир ўрин тайёрлайверсин”, деган ҳадислари етмишдан ортиқ саҳоба розияллоҳу анҳумлардан ривоят қилинган ва бошқа табақаларда ҳам шу каби кўпчилик ривоят қилган.\nМаънавий мутавотир – лафзи эмас, фақат маъносигина мутавотир бўлган ҳадис. Мисол учун: дуода қўлни кўтариш борасида юзга яқин ҳадис бўлиб, уларнинг барида Расулуллоҳ соллаллоҳу алайҳи васаллам дуода қўлларини кўтарганлари келтирилган, лекин бу ҳадислардаги ҳолат ҳар хил. Улардаги ҳар бир ҳолат мутавотир эмас. Ҳадислар ўртасидаги боғлиқлик дуо вақтида қўлни кўтариш бўлиб, ҳамма кўринишлари эътиборидан мутавотирдир.\nҲавзи кавсар, маҳсига масҳ тортиш, шафоат ва шу каби мутавотир ҳадисларни мисол қилиб келтириш мумкин.\nМутавотир ҳадислар борасида ёзилган энг машҳур китоблар:\nИмом Суютий раҳматуллоҳи алайҳнинг: “ал-Азҳарул мутаносира фил ахборил мутавотира” китоби.\nИмом Суютий раҳматуллоҳи алайҳнинг: “Қатфул азҳар” китоб. Бу китоб юқоридаги китобнинг талхиси (қисқартмаси).\nМуҳаммад ибни Жаъфар Каттоний раҳматуллоҳи алайҳнинг:”Назмул мутаносир минал ҳадисил мутавотир” китоби.\nХулоса ўрнида шуни айтиш мумкинки, мутавотир ҳадисда келган маълумот қатъий бўлиб, аниқ илмни ифода қилади ва унга эътиқод қилиш вожиб бўлади. Уни инкор қилган киши кофир бўлади. Қуръони каримнинг бизгача етиб келиши ҳам мутавотир хабарга мисол бўлади.\nкафедраси ўқитувчиси Рахматхон Махсумхонов\n1055800cookie-checkШаръий далиллар ичида мутавотир ҳадиснинг ўрниno\nОлдингиИСТИВО МАСАЛАСИ: САЛАФ ВА ХАЛАФ УЛАМОЛАР ИМОМ АШЪАРИЙ ВА ИМОМ МОТУРИДИЙ БИЛАН ЯКДИЛ БЎЛГАНЛАР (бешинчи мақола)КейингиЗаиф ҳадисларга амал қилиш масаласи


Fujitsu мобил ва компьютер бўлинмаларини алоҳида компанияларга айлантиради\n19:19 / 28.12.2015\nFujitsu компанияси ўзининг мобил ва компьютер ишланмалари билан шуғулланувчи бўлинмаларини ажратиб олмоқчи. 2016 йилда улар Fujitsu’нинг молиявий кўрсаткичларига таъсир ўтказмайдиган мустақил компанияларга айланади.\n2014 йилда Япониянинг Sony компанияси Vaio бренди остида компьютерлар ишлаб чиқарувчи бўлинмасини сотиб юборган эди. Эндиликда бозорнинг бошқа иштирокчилари ҳам ундан ўрнак оладиган кўринади.\nКомпьютер бўлинмаси Fujitsu Client Computing Limited номи остида 2016 йил 1 февралидан ишлай бошлайди, мобил бўлинма эса Fujitsu Connected Technologies Limited номини олади.\nApple компаниясининг устунлиги яққол бўлиб турган замонда кўплаб компаниялар мана шундай чоралар кўриб, харажатларини камайтиришга ва асосий кучини бошқа соҳаларга йўналтиришга интилмоқда. Агарда битта компания бундай ишни эплай олмаса, унда зарар кўраётган бошқа компаниялар билан бирлашиш варианти ҳам мавжуд. Жумладан, Toshiba, Fujitsu ҳамда Vaio брендининг янги эгаси бўлмиш Japan Industrial Partners компаниялари бирлашиши мумкинлиги ҳақида гап-сўзлар тарқалмоқда. Шу йўл билан улар бозор инқирозидан қутулиб қолишни режалаштирмоқда.


«Astana Musical» театрида «Чанғароқ» спектакли премьераси бўлиб ўтди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nФарзанд туғилиши, унинг дастлабки қадамлари, совчилик, тўй. «Astana Musical» театри қозоқ халқининг кўп асрлик ўзига хос урф-одатлари ва анъаналари нақадар гўзал ва мароқли эканлигини намойиш қилди.\nПойтахтда «Чанғароқ» мусиқий спектакли премьераси ўтказилди. Шуни ҳам айтиш керакки, воқеалар ўтов ичида ривожланиб борадиган ноёб постановкага театр артистлари деярли олти ой тайёрланди.\nАНЕЛ МУРЗАГУЛОВА, «ASTANA MUSICAL» ТЕАТРИ АРТИСТИ:\n- Мюзиклга тайёргарлик бораркан, ҳар бир қадамимиз костюмерлар, хореограф, режиссёр билан мувофиқлаштирилиб борилди. Уларнинг ҳар бири артистлар тақдим этаётган тимсолларни имкон қадар ёрқин намойиш этиши учун ўз улушини қўшишга интилди. Мен қиш образини гавдалантирдим.\nМиллий чолғу асбоблари оҳангларининг уйғунлашуви, замонавий хореография билан биргаликда янграган халқ қўшиқлари сеҳрли муҳит ярата олди, томошабинлар қадимий кўчманчи цивилизация образлари ва тимсоллари муҳитига сингиб кетди.\nБЎЛАТБЕК НУРҚАСИМОВ, БАСТАКОР:\n- Бу ерда мусиқий жанр, мусиқий пьеса бўлгани учун унинг бошидан охиригача куйлар ижро этилган эди. Ва айнан шу жиҳати билан у томошабинлар хотирасига ўрнашиб қолди. Марказий Осиё мамлакатлари ичида «Astana Musical» аслини олганда жуда навқирон лойиҳа, ва унинг жамоаси айнан мана шу постановка учун жуда кўп куч-қувват сарфлади. Ўйлайманки, келгусида у хорижий мамлакатларда ҳам муваффақият қозонади.\nЯқин кунларда «Astana Musical» театр хорижий гастролларга йўл олиш ниятида. Сафар давомида кўчманчи халқ тарихи ва муҳташам анъаналарини акс эттирган ўзининг ушбу тажриба перформанси ҳам намойиш этилиши кутиляпти.\nтеатрAstana MusicalЧанғароқ спектакли


Бошқирдистонда коронавирусга қарши антитанаси бор фуқароларга «антиковид» паспортлар берилади — фото\nБошқирдистонда коронавирусга қарши антитанаси бор фуқароларга «антиковид» паспортлари тақдим этилади. Бу ҳақда республика раҳбари Радий Хабиров ҳукуматда бўлиб ўтган тезкор йиғилишда маълум қилди, деб хабар бермоқда «РИА Новости».\n«Паспортни вирусга қарши антитанаси бор ва эмланган кишилар олиб юради. Бу бир қатор муаммоларни ҳал қилади. Паспортни давлат хизматлари портали орқали олиш мумкин», — деган Хабиров. У ҳудуддуги ёши катта кишиларни назарда тутиб: «Жараён республика аҳолиси учун эмлашни рағбатлантиради», дея қўшимча қилган.\nСкрин: «РИА Новости»\n«Бир сўз билан айтганда, одамлар аста-секин биз ҳаммамиз соғинган оддий ҳаётга қайтишни бошлайди. Фақатгина бир истисно бор. Бу — ниқоб тақиш талаби. Ҳатто эмланганлар учун ҳам у камида йил охиригача мажбурий бўлиб қолади. Ниқоб тақиш керак, бу федерал ҳокимият томонидан ўрнатилган норма», — дея изоҳ берган Хабиров «ВКонтакте» ижтимоий тармоғидаги саҳифасида.\nТаъкидланишича, янги паспорт махсус QR-код кўринишида, электрон шаклда бўлади. Агар керак бўлса, уни телефондан кўрсатиш ёки қоғозга чиқариб олиш мумкин. Уни олиш учун ҳужжатларни тақдим этишнинг ҳожати йўқ. Код эмланган ёки сертификат билан антитаналар мавжудлиги тасдиқлаганларда автоматик равишда пайдо бўлади.\nЛойиҳани синовдан ўтказиш 29 январда бошланади ва унинг расман 5 февралда бошланиши режалаштирилган. Йил давомида бундай паспортга эга томошабинлар давлат маданият муассасаларига киришда чипталар учун 30 фоизли чегирмага эга бўлади.


Бугун Вашингтонда жаҳоннинг энг тараққий этган етти давлати молия вазирлари ҳамда марказий банк раҳбарлари учрашуви бўлиб ўтмоқда.\n21 октябр 2020, Тошкент вақти: 18:25\nапрел 20, 2002\nУнда айрим давлатлардаги иқтисодий вазият, ривожланаётган давлатларга ёрдам, шунингдек террорчиликни молия билан таъминланишига қарши кураш масалалари мухокама этилмоқда. Учрашувда шунингдек Аргентина иқтисодий бўхронига оид кузатишлар ва Япониядаги ҳозирги вазият ҳам мухокамалар марказида бўлмоқда. Анжуманда ривожланган еттиликдан ташқари Россия молия муассасалари вакиллари ҳам иштирок этмоқда. Мухокамалар сўнгида Халқаро валюта жамғармаси ва жаҳон банки раҳбариятининг анжуман иштирокчилари билан учрашуви кутилмоқда. Молия муассасалари раҳбарларининг музокаралари глоболизмга қарши кескин намоишлар фонида ўтмоқда. Бугун Вашингтонда намоишчиларнинг қирққа яқини хибсга олинган.


Расулуллоҳ (соллаллоҳу алайҳи ва саллам) масжидларининг мўжизакор саккиз устуни\nАллоҳнинг охирги элчиси Муҳаммад а.с. Мадина шаҳрига кўчиб келганларидан сўнг, у ерда масжид барпо этишни ирода қилдилар. Дастлаб масжид қурилганда саноқли устунлар бўлган. Масжиднинг дастлабки устунлари ўзига хос тарихга эга. Устунларнинг жойлашув усули Пайғамбаримиз даврларидан бери давом этиб келмоқда. Масжидга келган ҳар бир киши бу устунларга кўп ҳам эътибор беравермайди. Юқорида айтиб ўтилганидек муқаддас масжидаги ҳар бир устунда ўзига хослик бор. Қуйида мажиддаги баъзи устунларнинг тарихи ҳақида тўхталиб ўтамиз.\n1. Ҳаннана устуни.\nМазкур устун Расулуллоҳ меҳробларининг ўнг томонида жойлашган бўлиб, энг бахтли устун десак муболаға бўлмайди. Чунки унинг ёнида Расулуллоҳ (соллаллоҳу алайҳи ва саллам) намоз ўқиганлар. Бу ерда илгари хурмо дарахти ўсган бўлиб, Пайғамбаримиз (соллаллоҳу алайҳи ва саллам) маъруза қилганларида шу дарахтга суяниб турардилар. Маъруза қилиш учун минбар ясалганда, Расулуллоҳ (соллаллоҳу алайҳи ва саллам) минбардан маъруза қила бошладилар. Шунда ҳалиги хурмо дарахти йиғлабди. Буни масжидаги барча эшитди. Шунда Расулуллоҳ (соллаллоҳу алайҳи ва саллам) дарахт олдига келиб унга қўлларини қўйдилар ва шундай дедилар “Бу дарахтнинг ёнида Аллоҳ эсланар эди, энди минбар қурилгач, унинг ёнида Аллоҳ эсланмаяпти. Шунинг учун у йиғлаяпти. Агар келиб қўлимни қўймаганимда то қиёматгача йиғлаган бўлар эди”. Бу “Ҳаннана” устуни дейилади. Арабчадан таржима қилганда ҳаннана – “йиғлоқи бўталоқ” маъносини англатади.\n2. Ойша устуни.\nБу устунни “Мухожирлар устуни” деб ҳам аташади. Сабаби мухожирлар (кўчиб келганлар) ушбу устун тагида йиғилиб дам олишни яхши кўрардилар. Пайғамбаримиз (соллаллоҳу алайҳи ва саллам) “Ҳаннана” устуни қўйилгунга қадар шу устун тагида ибодат қилганлар. Шунингдек, бу устунни “Қуръа устуни” деб ҳам аташади. Ойша онамиздан ривоят қилинган ҳадисда, Расулуллоҳ (соллаллоҳу алайҳи ва саллам) дедилар: “Бу масжидда шундай жой борки, одамлар унинг қанчалик хайрли жой эканини билганларида у ерда намоз ўқиш учун талашиб, хатто қуръа ташлаган бўлардилар”. Расулуллоҳ (соллаллоҳу алайҳи ва саллам) вафотларидан сўнг, Ойшадан бу жой масжиднинг қайси жойи эканини сўрашди. Аввалида у айтишни истамади. Кейинчалик Абдуллоҳ ибн Зубайр қаттиқ талаб қилгач айтишга мажбур бўлдилар. Мазкур устун ҳақидаги ҳадисни Ойша онамиз ривоят қилганлари учун ҳам устун Ойша онамиз номлари билан аталган.\n3. Абу Лубоба ёки Тавба устуни\nМусулмонлар хиёнаткор Бани Қурайза яҳудийларини 25 кун қамал қилдилар. Яҳудийлар иш шу зайлда давом этса, очликдан қирилиб кетишларини билиб, мусулмонлар билан сулҳ қилишга келишдилар. Яҳудийлар билан сулҳ тузгани борган Абу Лубоба яҳудийларга бехосдан мусулмонларнинг асл мақсадини айтиб қўйди. Абу Лубоба бу ишидан минг афсус чекиб, Расулуллоҳ (соллаллоҳу алайҳи ва саллам)га кўринишдан уялиб, ўзини масжид устунига боғлатиб қўйди ва тавбам қабул бўлмагунча шу ерда боғланиб туравераман, деб қасам ичди. Бу гапларни эшитган Расулуллоҳ (соллаллоҳу алайҳи ва саллам) “Агар Абу Лубоба олдимга келиб кечирим сўраганда кечирар эдим, ўз билганича иш тутдими, энди Аллоҳдан ҳукм тушмагунча ўша ерда тураверсин”, дедилар. Яҳудийларни қамал қилиш ниҳоясига етгач, Расулуллоҳ Мадинага келдилар. Аллоҳ Абу Лубобанинг тавбасини қабул қилганини ваҳий билан маълум қилиб, Тавба сурасининг 102-оятини нозил қилди. Шундан сўнг Расулуллоҳ (соллаллоҳу алайҳи ва саллам) ўз қўллари билан Абу Лубобани масжид устунидан озод қилдилар. Шу воқеадан сўнг мазкур устун Тавба ёки Абу Лубоба устуни номини олган.\n4. Сарир устуни.\nБу ухлаш учун жой маъноси англатади. Расулуллоҳ (соллаллоҳу алайҳи ва саллам) шу устун тагида эътикоф ўтирганлари ва унинг тагида ухлаганлари ривоятларда келган. Шу сабаб устун юқоридаги номни олган.\n5. Махрис ёки Али (розияллоҳу анҳу) устуни.\nЎша даврда Расулуллоҳни душманлардан ҳимоя қилиш мақсадида саҳобалар навбатма-навбат шу устун тагида қўриқчилик қилар эди. Бу ишни кўпинча ҳазрати Али (розияллоҳу анҳу) бажарарди. Шу сабаб ҳам мазкур устуннинг номи Маҳрис (ҳимоя жойи) ёки Али (розияллоҳу анҳу) устуни деб номланади. Аллоҳ таоло Моида 67-оятини нозил қилгач. Расулуллоҳ (соллаллоҳу алайҳи ва саллам) ўз издошларига бошқа қўриқчилик қилмасликни буюрдилар. Аллоҳнинг Ўзи ҳимоя қилишни ваъда қилди, дедилар.\n6. Вуфуд устуни.\n“Вуфуд” элчилар маъносини англатади. Одатда турли қабилалардан хабар олиб келганлар билан Расулуллоҳ (соллаллоҳу алайҳи ва саллам) шу устун ёнида учрашар ва уларга исломдан таълим берар эдилар.\n7. Таҳажжуд устуни.\nМасжидни ҳамма тарк этгач, айнан шу устун ёнида Расулуллоҳ таҳажжуд намозини адо этганлар.\n8. Жаброил (а.с.) устуни.\nЖаброил (а.с.) Расулуллоҳ (соллаллоҳу алайҳи ва саллам) ҳузурларига келганларида шу устун ёнига тушганлар. Ҳозирги кунда бу устунни кўриш имкони йўқ. Сабаби бу устун Расулуллоҳ (соллаллоҳу алайҳи ва саллам) қабрлари ёнида жойлашган.\nМазкур 8 устун худди Пайғамбаримиз (соллаллоҳу алайҳи ва саллам) масжидлари ва Мадина шаҳри сингари ўзига хос тарихга эга. Бир ўйлаб кўринг, бир неча юз йиллар илгари айнан шу устунлар атрофида Расулуллоҳ (соллаллоҳу алайҳи ва саллам) ва У зотнинг сафдошлари юрган. Насиб қилиб Мадина шаҳрига борсангиз, албатта, бу устунларга эътибор беринг ва уларнинг атрофида содир бўлган воқеаларни ёдга олинг.\nМақсуд Каримов таржимаси / www.muslim.uz /\n12.9.2019 7073 Батафсил\n25.8.2019 6395 Батафсил\n10.8.2019 5559 Батафсил


Ник Мегоран: ЕИ, Буюк Британия ва АҚШ чегара масаласида Ўзбекистон ва Эфиопияга назар солиши керак\nНик Мегоран: ЕИ, Буюк Британия ва...\n09.01.2019 09:32 0 429\nСкриншот: «The Conversation»\n2018 йилда Буюк Британияда «ирланд ёрдами» масаласи мамлакатни мисли кўрилмаган сиёсий инқирозга олиб келди. Бундан ташқари, 2200 дан ортиқ мигрант ЕИнинг қаттиқ чегара сиёсати сабаб денгизда ҳалок бўлди. Бу ҳам етмаганидек ЕИда чегара назорати етарлича қаттиқ тартибда эмас, деб топилди.\nАтлантика океанининг нариги томонида АҚШ президенти Дональд Трампнинг Мексикадан келаётган мигрантлар оқимини мамлакат учун хавфли деб топиб, уларни тўхтатишга уриниши кескин баҳслар билан ўтадиган 2018 йилдаги оралиқ сайловларни янада қизғин ўтишига сабаб бўлди. АҚШ Конгрессида чегарадаги деворни молиялаштириш борасидаги келишмовчиликлар Америка ҳукумати иш фаолиятини тўхтатишига олиб келди.\nБироқ 2018 йилда дунёда энг мураккаб саналган чегара можароларида ижобий ўзгаришлар бўлди. Буни Ўзбекистон ва Қирғизистон, Эфиопия ва Эритрея ўртасидаги чегара борасидаги баҳсларнинг ҳал бўлишида кўриш мумкин.\n2016 йилда Ўзбекистон Президенти этиб сайланган Шавкат Мирзиёев ишни биринчи навбатда минтақадаги давлатлар билан алоқаларни ўнглашдан бошлади. Узоқ йиллар давомида қизғин муноза ва халқаро ҳамжамият эътиборини тортиб келган Ўзбекистон-Қирғизистон чегара муаммоси ижобий ечимини топа бошлади. 2017 йилда икки мамлакат ўртасида аввал ёпиб қўйилган қатор чегара назорат-ўтказув пунктлари очилди.\nНюкасл университети Сиёсий география лектори Ник Мегораннинг айтишича, яхши ёки ёмон чегаралар мавжуд эмас: давлатлар орасида яхши ёки ёмон муносабатлар бор.\nМен 2018 йилда Ўзбекистон-Қирғизистон чегарасида бўлиб, кўплаб одамлар савдо қилиш ва чегара ортида қолган қариндошларини кўриш учун эркин ўтиб юрганига гувоҳ бўлдим - дейди Ник Мегоран.\n2018 йилнинг ёрқин воқеаларидан яна бири Эфиопия-Эритрея чегарасидаги кўп йиллик муаммо барҳам топгани бўлди. Бу икки мамлакат чегара борасидаги ноаниқликлар сабаб бу икки мамлакат 1998-2000 йилларда чегарада қаттиқ уруш олиб борган. Бунинг натижасида 70 мингга яқин одам ҳалок бўлган. Баҳсли ерлар у даражада катта бўлмаган, уларнинг иқтисодий қиммати ҳам айтарли қадрга эга эмас. Шунга қарамай икки мамлакат ўртасида жиддий баҳсларга сабаб бўлган.\nИкки мамлакат ўртасидаги уруш БМТ Хавфсизлик Кенгашининг аралашувига қарамай тўхтамаган. Эфиопия 2000 йилда БМТ воситачилигида эришилган келишувга амал қилмай, чегарадаги ерларни оккупация қилишни давом эттирган.\nБироқ 2018 йилнинг апрель ойида нисбатан ёш Абий Аҳмед Эфиопия Бош вазири бўлди. У тезда Эритрея билан алоқаларни яхшилаш чораларини кўриб, аскарларини баҳсли ерлардан чиқарди. Ҳукумат раҳбари бўлганидан кейин уч ой ўтиб, у тинчлик келишувини имзолади ва узоқ йиллик урушга барҳам берди.\nЯхши чегара – бу харитадаги техник чизиқлар эмас, сиёсий эркинликдир. Ўзбекистон ва Эфиопияда раҳбариятнинг алмашинуви чегаранинг делимитация ва демаркация қилинишида муҳим омил бўлди. Ваҳоланки, бунгача бу давлатларнинг чегараларидаги вазият боши берк кўчага кириб қолганди.\nЕИ, Буюк Британия ва АҚШ ўзларини халқаро стандартлар ташувчиси қилиб кўрсатади. Аммо чегара масаласига келганда улар Ўзбекистон ва Эфиопиядан кўп нарса ўрганиши керак.\nЎзбекистон АҚШ чегара\nЖамият 27/11, 15:44\nЭртага қатор вилоятларда қор ва ёмғир ёғиши кутилади\nМахсус комиссиянинг қарори: 1 декабрдан яна бир фаолият турига рухсат берилди\nХиёнат устида қўлга тушган ходим ички ишлар органларидан бўшатилди\n#тайинлов - 349\n#Трамп - 874\n#хоразм - 225\n#Қашқадарё - 251


Хабиб: "Унга ачиняпман" / Olamsport.com\n22 май 17:17\nХабиб: "Унга ачиняпман"\nТеглар : Хабиб НурмагомедовЖуниор дос Сантос\nЕнгил вазн тоифасида собиқ UFC чемпиони Хабиб Нурмагомедов Eagle FC 47 турнирида оғир вазн тоифасидаги собиқ чемпион, бразилиялик Жуниор дос Сантоснинг Кабо-Верде вакили Йорган де Кастродан учралган мағлубиятига муносабат билдирди.\n"Унга ачиняпман. У ажойиб кўринган эди", - деб ёзди Нурмагомедов ижтимоий тармоқларда.\nДос Сантос ва де Кастро ўртасидаги жанг 21 май Майамидаги Eagle FC 47нинг асосий воқеасига айланди. Де Кастро дос Сантос жароҳатидан сўнг техник нокаут билан ғалабага эришди. Жуниорнинг елкасидан олган жароҳати сабабли жангни давом эттира олмади.\nАввалроқ, АМC Fight Night президенти Кaмил Гаджиев афсонавий россиялик ММА жангчиси Федор Емельяненко дос Сантосга қарши жанг нима сабабдан ўтказилмаслигини маълум қилганди.\nХабиб Нурмагомедов: «Мен ҳеч қачон унга қарши жанг қиламан демаганман!» 0\nХабиб Шон-Шараф залига киритилганидан сўнг, илк бор пост қолдирди 0\nХабиб: "Бой бўлиб, ҳамма нарса сотиб олиш учун чемпион бўлмоқчи эдим" 1


11 йилдан буён паспортсиз яшаётган аёл депутатдан умидвор | "Адолат" СДП\n11 йилдан буён паспортсиз яшаётган аёл депутатдан умидвор\nАёл борки, олам мунаввар! Ўзбекистон “Адолат” СДП Сирдарё вилоят Кенгаши томонидан Боёвут туманида ташкил этилган акция ўзида ана шундай шиорни ифодалади. 2050 нафар хотин-қизлар истиқомат қилаётган Навоий маҳалласидан бошланган тадбирда байрам муносабати билан бир гуруҳ фаол аёллар рағбатлантирилди. Боёвут туманидаги 40-Жўлангар сайлов округидан халқ депутатлари Сирдарё вилоят Кенгашига сайланган депутат Дилшунос Абдуллаева томонидан хотин-қизларни ўйлантираётган мурожаатлар ҳам қабул қилиниб, тегишлилиги бўйича корхона ва ташкилотларга депутатлик сўровлари жўнатиладиган бўлди. Акциянинг уйма-уй юриш қисми 2171 нафар хотин-қизлар истиқомат қиладиган “Жўлангар” маҳалласида давом этди. 86 ёшли меҳнат фахрийси Иноят Файзуллаева ҳолидан хабар олиниб, партиянинг эсдалик совғалари ва дори-дармонлар тарқатилди. Файзуллаевлар хонадоннинг ижтимоий аҳволи ўрганилганда эса Манзура Файзуллаева томонидан 23 ёшли фарзанди 2-гуруҳ ногиронлиги сабабли аравачага эҳтиёжлари борлиги мурожаат сифатида йўлланди. Вилоят Кенгаши депутати томонидан мазкур мурожаат ижобий хал қилиниши белгилаб олинди. “Жўлангар” маҳалласида истиқомат қилувчи Гулнора Раҳимова ҳам партия ишчи гуруҳи аъзолари ҳамда депутатга ўзини қийнаб келаётган масала билан мурожаат қилди. Яъни, ўн бир йилдан буён Ўзбекистон Республикасида истиқомат қилаётган бўлишига қарамай ҳанузгача фуқаролик паспортини ололмаётганлигини таъкидлади. Бу масала ҳам депутатнинг иш режасидан ўрин олди ва тегишли ҳужжатлардан намуналар олинди. Гулнора Раҳимовага ҳам эсдалик совғалари топширилди.\n–Мен учун энг катта совға фуқаролик паспортини олишим учун менга умид берганларинг бўлди, дея ҳурсандчилигини яширолмади у биз билан суҳбатда. Байрам тадбири, самимий қутловлар, кутилмаган ташрифлар ва эсдалик совғалари ўрин олган акция Боёвут туманида ана шу зайлда ўз ниҳоясига етди.\nЎзбекистон “Адолат” СДП Сирдарё вилояти


Конституция – адолат қомуси | "Адолат" СДП\nАндижон шаҳридаги Ёшлар марказида Ўзбекистон Республикаси Конституцияси қабул қилинганининг 27 йиллигига бағишланган тантанали йиғилиш бўлиб ўтди.\nУнда вилоят фаоллари, жамоат арбоблари, санъат намояндалари, хорижий давлатлар инвесторлари ҳамда кенг жамоатчилик вакиллари иштирок этди.\nЎзбекистон Республикаси Давлат мадҳияси янгради. Байрам тантанасига йиғилганлар қўлларини кўксига қўйиб, унга жўр бўлдилар.\nБайрам тадбирида вилоят ҳокими, сенатор Шуҳратбек Абдураҳмонов қатнашиб, йиғилганларни Конституция куни билан қутлаш баробарида ушбу қомусий ҳужжатнинг аҳамияти хусусида тўхталиб ўтди.\nКонституция қабул қилинганидан буён ўтган йиллар давомидаги тараққиёт ва ҳаётнинг ўзи бахтимиз Қомуси сифатида эътироф этилган мазкур юксак ҳуқуқий ҳужжатнинг нақадар етук ва ишончли эканлигини тўла тўкис тасдиқлади. Зеро, Ўзбекистон халқининг ҳуқуқий давлат ва фуқаролик жамиятини барпо этиши, кўп асрлик орзу-умидларини рўёбга чиқариши йўлида Конституциямиз муҳим аҳамиятга эга бўлганини фахр билан таъкидлашимиз жоиз.\n- Конституциямизни доимий ва чуқур ўрганиш зарур - дейди, Ўзбекистон Адолат СДП Андижон вилояти Кенгаши раиси Мадаминжон Мадазимов - Уни ҳаётимизнинг дастуруламалига айлантириш ва шу асосда ҳуқуқ ва эркинликларимизни рўёбга чиқариш ҳамда бошқа кишиларнинг ҳуқуқ ва эркинликлари, шаъни ва қадр-қимматини ҳурмат қилиш барчамизнинг бурчимиздир. Айниқса, амалдаги сайловлар йилида Бош Қомусимиз қабул қилинган кун кенг байрам қилинаётгани бежиз эмас. Биз «адолдатчилар» конституцияни ўз байроғимиз деб биламиз.


Бухоролик пахтакорларнинг меҳнат ғалабаси\nМамлакатимизда аграр соҳанинг асосий тармоғи––пахтачиликда ўзига хос тажриба мактабини яратган бухоролик пахтакорлар мамлакатимизда биринчилар қаторида жорий йилги пахта топшириш шартномавий режани бажарди.\nФермер хўжаликлари томонидан мўл ҳосил етиштирилиб, 342 минг 600 тоннадан ортиқ пахта хирмони бунёд этилди, унинг аксарият қисми юқори навларга сотилди. Бу белгиланган режанинг 100,2 фоизини ташкил қилади.\nМамлакатимизда барча соҳалар қатори қишлоқ хўжалигини ҳам модернизация қилиш борасида энг муҳим вазифалар аниқ белгилаб олинган бўлиб, улар изчил амалга ошириб борилаётгани ўзининг амалий самараларини кўрсата бошлади. Хусусан, Президентимиз ташаббуси билан пахтачиликда инновацион ғоя-кластер тизими жорий этилди. Бугунги кунда вилоятнинг 11 та туманида 10 та пахта-тўқимачилик кластери фаолият олиб бормоқда.\nВилоятимизда етиштирилган ялпи пахта ҳосилининг туманларда масъулияти чекланган жамияти шаклидаги “Buxoro Agrocluster”, “Merganteks”, “Qorakul Kumush Kalava”, “Parvoz Xumo Ravnaq trans”, “BCT Cluster Agrokompleks”, “WBM Romiteks”, “Bahor Chance Textile”, “Buxoro Zarhal Teks” каби корхоналар тайёрлов–қабул масканларида саранжомлангани ҳам соҳада бутунлай янгича фаолият бошланганидан далолатдир. Мазкур агрокластер субъектлари фьючерс тартибида, фермер хўжаликлари билан тўғридан-тўғри шартнома имзолаган. Бошқалардан фарқли томони, ҳудудда етиштирилган пахта ҳосили шу ернинг ўзида “хом ашёдан тайёр маҳсулотгача” тамойилига мувофиқ, қайта ишланади. Тармоқда энг йирик “Buxoro Agrocluster” МЧЖ бу йил вилоятнинг Вобкент тумани фермер хўжаликлари билан 37 минг 463 тонна, Ғиждувон туманидаги субъектлар билан жами 34 минг 250 тонна, Шофиркон туманида 21 минг 115 тонна, Пешкў тумани билан 31 минг 450 тонна, Когон тумани фермер хўжаликлари билан 16 минг 524 тонна, Қоровулбозор туманида 7 минг тоннадан ортиқ, умумий ҳисобда 150 минг тоннага тенг юқори сифатли саноат хом ашёси етиштириш бўйича келишувга эришган.\nВилоят пахтакорларининг меҳнат зафарида давлат шартнома режасига мувофиқ катта хирмонга улуш қўшган Қоракўл, Олот, Вобкент, Пешкў, Ғиждувон, Шофиркон туманларининг ҳиссаси катта бўлди.\nЮқори ҳосил олишнинг муҳим жиҳатлардан бири ерлар мелиоратив ҳолатининг яхшиланиши ҳамда тупроқ-иқлим шароитига мос навларнинг танланганидир. Жорий деҳқончилик мавсумида ҳудудда 106 минг гектар ерда асосан “Бухоро-6”, “Бухоро-8” ҳамда “Бухоро-10” истиқболли навлари асосида катта хирмон кўтарилган бўлса, унинг 291 минг 851 тоннаси, яъни 95 фоизи биринчи, сара навга қабул қилинди. Қолаверса, уруғлик пахта етиштириш ҳажми 3 минг 738 тоннани ташкил этди. Таъкидлаш жоизки, вилоятда деҳқончилик маданияти, айниқса, пахтачиликда ўзига хос тажриба мактаби яратилгани, бевосита пахтачиликка ихтисослашган 3 мингдан ошиқ фермер хўжалигида ерни экишга тайёрлаш ва чигитни бир маромда ундириб олиш жараёнидан бошлаб, ишнинг тўғри ташкил қилинганлиги, қатъий меҳнат интизоми, агротехник тадбирларнинг кечиктирмасдан олиб борилгани якунда умумий муваффақиятни таъминлади. Қиёсий олсак, биргина 2019 йилда вилоят пахтакорлари барпо қилган “оқ олтин” хирмони 319 минг тоннадан ошмаган бўлса, жорий йилги мавсумда бу кўрсаткич деярли 25 минг тоннага кўпроқ.\nБухоро вилоятининг “оқ олтин” хирмонида пахта парваришининг маъмурий ҳудудий жиҳатдан секторларга бўлингани ҳолда қатъий назоратга олингани ўз самарасини берди. Аниқроқ айтганда, ғўза парвариш қилинган ялпи майдонга 28 минг 587 тонна азот, 6 минг 644 тонна фосфор, 3 минг тоннадан ортиқ калий минерал ўғити киритилиб, босқичма-босқич суспензия ишлови берилди. “Техника - деҳқон қаноти” деб бежиз айтилмаган. Экиш мавсумида “Case”, “Magnum”, “MX” каби 210 та юқори унумли техника воситаси кучидан самарали фойдаланилган бўлса, культивация ва бошқа агротехник тадбирларда 3 мингдан ортиқ “ТТЗ-80”, “МТЗ-80”, “Беларус” каби трактор воситаси ишлатилди. Ерни экишга тайёрлаш ва чуқур шудгорлаш агротехник тадбирларига эътибор кучайтирилди.\nКуз фаслининг илк кунларидан уюшқоқлик билан бошланган йиғим-терим мавсумида жами 2 минг 100 дан ошиқ терим отряди 213 мингдан ортиқ теримчини ўзида бирлаштирди. Улар учун далада иссиқ овқат ва бошқа шарт-шароит ҳозирлангани, териб топширилган ҳар килограм пахта учун биринчи теримда 1200 сўм, иккинчи теримда эса 1500 сўмдан пахта пули берилгани кўзланган хирмонни ёғин-сочинли кунга қолдирмасдан, сифатли йиғиб олиш имконини берди ва бу жараёнда фермер хўжаликларига яқиндан кўмаклашган кўнгилли теримчилар моддий манфаатдорлиги оширилди.\nПахтачилик мавсумида юқори натижага эришиб, бошқаларга ибрат бўлган субъектларга келсак, Қоракўл туманида “Қаҳрамон Акбар пахтакор”, “Ниҳол–М”, “Яхшимурод пахтакор”, “Қоракўл фидокор замини”, “Оводон момо”, Вобкент туманида “Шўрча кўли”, “Жамолов Баҳриддин”, “Занги ота зийнати”, “Бозор Охун олтин даласи”, Пешкў туманида “Зафаробод”, “Муродилло бобо–701”, “Меҳриддин Йўлдош бобо”, “Ахтам Негбой–2018”, Ромитан туманида “Файз-2000”, “Шуҳрат Улуғ”, “Азим Зиё”, “Яраш Расул”, Когон туманида “Чуқуркўл сити”, “Рауфбобо-98”, “Нур Ислом”, “Ризқ-рўз-97”, Шофиркон туманидаги “Барно биби Беҳзод даласи”, “Улуғбек–Гулчирой боғи”, “Музаффар Суннат”, “Шохруҳ Азизбек келажаги” каби ўнлаб фермер хўжаликларининг ҳиссаси катта бўлди ва илғор фермер хўжаликларида гектарлар ҳосилдорлиги 38 центнерни ташкил этди. Бундан кўринадики, хўжаликларнинг қўлга киритаётган иқтисодий фойдаси ҳам қилинган меҳнатларига яраша бўлади, албатта.\nБугун пахтачиликда зўр муваффақият қозонилган биргина Олот туманида 250 та фермер хўжалиги фаолият юритаётган бўлса, уларнинг 192 таси пахта ва ғаллачиликка ихтисослашган ва улар ҳиссаси билан туманнинг “оқ олтин” хирмони 27 минг 185 тоннага етди. Жорий йил баҳорида туман пахтакорлари 7 минг 915 гектар ерга барака уруғи қадашган эди. Унинг 960 гектари масъулияти чекланган жамияти шаклидаги “Olot cotton cluster” агрокластери ихтиёрида. Фаолиятини кенгайтириб, қўшимча тармоқлар йўлга қўйилаётган агрокластерда бу йил ялпи ҳосил хирмонини 3 минг 168 тоннага етказиш режа қилинган.\n–Ихтиёримиздаги ернинг 100 гектарида чигитни плёнка остига экиб парваришлаганмиз. Плёнка остига чигит экиш, ҳосилни эрта етиштириш, сифатли ҳосил олишда ўзига хос илғор анъаналаримиз ва тажрибамиз бор, –дейди кластер иш юритувчиси Итолмас Хўжаев. –Плёнка остига экилган майдондан 65 центнердан кам бўлмаган ҳосил олишга муваффақ бўлдик. Бундан ташқари, фермер хўжаликлари ихтиёридаги ерлар билан қўшиб ҳисоблаганда, қарийб 2 минг гектардан ошиқроқ майдонда ғўзани томчилатиб суғориш асосида “оби ҳаёт”га қондирдик ва кўзланган ҳосилни олдик.\nЎзбекистон Республикаси Президентининг 2020 йил 11 декабрдаги “Қишлоқ хўжалигида сув тежовчи технологияларни жорий этишни янада такомиллаштириш чора-тадбирлари тўғрисида”ги қарори сув манбаларидан оқилона фойдаланиш, суғоришда янги тежамкор технологияларни қўллашда муҳим омил бўлиб хизмат қилмоқда. Мазкур ҳужжатга кўра, бу йил вилоятда 15 минг гектар пахта майдони, 1 минг 100 гектар боғ ва 539 гектар токзор, 800 гектар бошқа экинлар етиштириладиган далаларда томчилатиб суғориш технологиялари жорий этилаётгани ўз самарасини бермоқда. Томчилатиб суғоришнинг афзал жиҳатлари кўп, масалан, бунда экин майдони эмас, балки экиннинг ўзи “оби ҳаёт”га қондирилади.\nСув тўғридан-тўғри ғўза томирига боргани сабабли 50 фоиз азотли ўғит кам ишлатилади. Иқтисодий самарадорлиги эса томчилатиб суғориладиган майдонлар культивация қилинмайди. Бу тадбирларга кетадиган маблағ ҳам тежаб қолинади. Мутахассислар ҳисоб-китобига кўра, вилоятимизда қишлоқ хўжалик экинларини суғоришга сарфланадиган сувнинг харажати йилига ўртача 1 триллион сўмдан кам эмас. Таъбир жоиз бўлса, томчилатиб суғориш усули бежиз “дунёни очликдан қутқарадиган технология” сифатида баҳоланмайди. Бошқача айтганда, дунё мамлакатларида ҳар томчиси тиллога тенг “оби ҳаёт”ни тежаб сарфлаш чоралари кўрилаётган бир пайтда бизда ҳамон экин майдонларини суғоришда сувни ҳисоб-китобсиз сарфлаш ва катта миқдорда йўқотишлар кузатиб келингани ташвишланарли бўлиб, томчилатиб суғориш усулига ўтишни тақозо этди.\nАниқ маълумотлар асосида баъзи рақамларни келтирсак, шу йилги деҳқончилик мавсумида вилоят миқёсида 25 минг 540 гектар ғўза парваришланган ерда томчилатиб суғориш тизимига ўтилди. Бу жараёнда махсус технология–насос, фильтр, қувурлар ва бошқа таъминот сарф-харажатига 587 миллиард 425 миллион сўм маблағ молиялаштирилган. Сув танқис бўлган ҳудудлар мисолида олсак, нафақат вилоят, балки республикада энг кўп хом ашё етиштириладиган ҳудудлардан бири Жондор туманида 3059, Ромитанда 2859, Шофирконда 2626, Ғиждувон туманида 2462, Қоракўлда 2121, Вобкент туманида 2597 гектар экин ери томчилатиб суғориш тизимига ўтказилгани ўз самарасини бермоқда.\nУмуман, вилоятимизнинг йил якуни билан биргина пахтачиликдан олаётган даромадини чамаласак, мутасаддилар ҳисоб-китобича, бу кўрсаткич 1 триллион 600 миллион сўмдан ошади. Қўлга киритилаёттган соф фойда салмоғи ҳам шунга яраша, албатта. Эришилаётган бу каби муваффақиятларимиз эса халқимизнинг ҳаёт сифатини яхшилаш, турмуш фаровонлигини ошириш, ижтимоий муҳофазага муҳтож аҳоли қатламини ҳар жиҳатдан қўллаб-қувватлашга сарфланади.\nМашаққатли меҳнатингиз маҳсули – кўпминг тонналик “оқ олтин” хирмонингиз муборак бўлсин, азиз пахтакорлар!


БИРГЕ ИСЛЕСИЎЛЕР ДАЎАМ ЕТПЕКТЕ\nЖойлаштирилган вақт: 05.03.2016.\n2589 марта ўқилди.\nРеспубликамызда соңғы ўақытлары билимлендириў тараўында «Билимлендириў ҳаққында»ғы нызамы ҳәм «Кадрлар таярлаўдың миллий бағдарламасы» тийкарында кең көлемли жумыслар қолға алынбақта. Оның бир ғана мысалын университетимиз мысалында көриўимизге болады.\nҲАЯЛ-ҚЫЗЛАР БАЙРАМЫНА АРНАЛҒАН САЛТАНАТЛЫ УШЫРАСЫЎ\nЖойлаштирилган вақт: 04.03.2016.\n2614 марта ўқилди.\nБәҳәр паслы соның ишинде март айы байрамларға толы ай. Өзиниң әжайыплылығы менен бәршеге үлкен тәсир қалдыратуғын бул айдағы байрамлардың бири 8-март Ҳаял-қызлар күни байрамы болып есапланады. Усы сәнеге бағышланып бүгин университеттиң руўхыйлық ҳәм ағартыўшылық мәжилислер залында салтанатлы мәжилис болып өтти. Оны университет ректоры М.Жуманов алып барды.\nЖойлаштирилган вақт: 03.03.2016.\n2645 марта ўқилди.\nКеше университетте «Саламат ана ҳәм бала жылы» ҳәм 8-март Ҳаял-қызлар байрамы мүнәсибети менен «Дәўир қызлары» атамасында студент-қызлар қатнасыўында таңлаў болып болып өтти.\nӘскерий хызметти өтеген студентлерди қоллап-қуўатлаў ҳаққында\nЖойлаштирилган вақт: 01.03.2016.\n2660 марта ўқилди.\nМен мүддетли әскерий хызметти өтеп, әскерий усыныс пенен келдим, енди жоқары оқыў орнына оқыўға тапсырмақшы едим қандай жеңилликлер бар? Мен мүддетли әскерий хызметти өтеп, әскерий усыныс тийкарында жеңиллик пенен төлемли-шәртнама тийкарында оқыўға қабыл етилдим маған қандай жеңилликлер бар?\nАИЖС ға қарсы гүресиў\n2401 марта ўқилди.\nБердақ атындағы Қарақалпақ мәмлекетлик университети «Физика-математика» факультетинде Нөкис қаласы АИЖС ға қарсы гүресиў орайы менен биргеликте студентлер арасында «АИВ/АИЖС ның бир-биринен парқы ҳәм оның жуғыў жоллары, патогенези, эпидемиологиясы, кеселликтиң клиникалық белгилери ҳәмде профилактикасы» атамасында үгит-нәсият жумыслары алып барылды.\nУНИВЕРСИТЕТТЕ РУЎХЫЙЛЫҚ КҮНЛЕРИ\nЖойлаштирилган вақт: 27.02.2016.\n6490 марта ўқилди.\nҲәр айдың соңғы ҳәптеси университетимизде руўхыйлық ҳәптеси деп белгиленген болып, онда руўхыйлық ҳәм ағартыўшылық темасында ҳәр түрли ушырасыўлар, илажлар, дөңгелек стол әтирапындағы сәўбетлесиўлер болып өтеди.\n6417 марта ўқилди.\nКеше университеттиң Бердақ миллий музейинде Зулфияханым Исраилованың туўылған күнине арнап әдебий кеше болып өтти. Бул әдебий кеше Өзбек филологиясы, Қарақалпақ филологиясы ҳәм Шет тиллер филологиясы факультетлериниң басланғыш ҳаял-қызлар шөлкеми тәрепинен шөлкемлестирилди.\nУШЫРАСЫЎ ТӘСИРЛИ ЖУЎМАҚЛАНДЫ\nЖойлаштирилган вақт: 26.02.2016.\n6413 марта ўқилди.\nУниверситетимизде быйылғы оқыў жылында мыңнан аслам студент-жаслар бакалавр тәлим бағдарын питкеретуғын болса, соннан жүзден асламы мүддетли әскерий хызметти өтеп келген студентлер болып есапланады. Өтип баратырған усы ҳәптеде мине сол мүддетли әскерий хызметти өтеп келген питкериўши студентлер менен ушырасыў болып өтти. Оған 54178-санлы Әскерий бөлиминен тийисли қәнигелер қатнасты.\n“КАМОЛОТ КУБОГИ” СПОРТ ЖАРЫСЫНЫҢ ДӘСЛЕПКИ БАСҚЫШЫ\n6495 марта ўқилди.\nҲәр жылы республикамызда “Камолот кубоги” республика спорт жарысларын өткериў дәстүрге айланған. Ҳәзирги күнлери де бул спорт жарысының нәўбеттеги басқышлары арнаўлы реже тийкарында өткерилмекте.\nУЛЛЫ МАҚСЕТЛЕР ЖОЛЫНДА …\nЖойлаштирилган вақт: 25.02.2016.\n6770 марта ўқилди.\nҒәрезсизлик – ең уллы, ең теңсиз байлық есапланады. Сол себепли елимизде миллий қәдириятларымыз қайта тикленип, экономика, мәденият, илим, техника, көркем-өнер, әдебият, қулласы, барлық тараўлардың раўажланыўына кең имканиятлар есиги ашылды. Усындай тыныш ҳәм абадан елимизде күн сайын жүз берип атырған жаңаланыўларды қаншама мақтаныш етсек арзыйды.\nЖойлаштирилган вақт: 23.02.2016.\n6871 марта ўқилди.\nШайырлық – бул тәғдир. Оның кеўил кеширмелери – қуўанышы ҳәм толғанысы болса, кейин ала ол халықлық мүлкке айланады. Жақында университетимиздиң журналистика тәлим бағдары 2-курс студенти Турсынай Мухиятдинованың «Гөззаллыққа шайдаман» атлы қосықлар топламы баспадан шықты.\nЖОЛ ҲӘРЕКЕТИ ҚАҒЫЙДАСЫНА ИТИБАРЛЫҚ - ӨМИР ҚАҒЫЙДАСЫНА БОЙСЫНЫЎ\nЖойлаштирилган вақт: 20.02.2016.\n6378 марта ўқилди.\nЖақында университет факультетлери арасында ҳәм топарларда ҳәр ҳәптеде өткерилетуғын “Ахборот соати” ларында жол ҳәрекети қағыйдаларын түсиндириў бойынша илажлар болып өтти. Оған республикамыздың жол ҳәрекети қәўипсизлиги тараўының тийисли қәниегелери қатнасты.\n«КАМАЛАТ»ТЫӉ ЕСАП БЕРИЎ МӘЖИЛИСИ\nЖойлаштирилган вақт: 19.02.2016.\n6573 марта ўқилди.\nКеше университеттиң Бердақ миллий музейинде «Камалат» ЖЖҲ басланғыш шөлкеминиң есап-сайлаў мәжилиси болып өтти. Мәжилиске «Камалат» ЖЖҲ Қарақалпақстан Республикасы Кеңеси баслығы орынбасары У.Хожамуратов, университеттиң руўхыйлық ҳәм ағартыў ислери бойынша проректоры Х.Турсунбоев ҳәм студент-жаслар қатнасты.\n«ҚУЎНАҚЛАР ҲӘМ ЗИЙРЕКЛЕР» ТАҢЛАЎЫНЫҢ ЖЕҢИМПАЗЫ АНЫҚЛАНДЫ\nЖойлаштирилган вақт: 16.02.2016.\n6619 марта ўқилди.\nБердақ атындағы Қарақалпақ мәмлекетлик сазлы театрында 14-февраль күни «Қуўнақлар ҳәм зийреклер» таңлаўының университет баскышы болып өтти.\nШЕТ ТИЛЛЕРИН ҮЙРЕНИЎГЕ БАҒЫШЛАНДЫ\nЖойлаштирилган вақт: 15.02.2016.\n6518 марта ўқилди.\nУниверситеттиң Бердақ миллий музейиниң мәжилислер залында өткерилген кеше шет тиллерин үйрениўге бағышланды. Соңғы ўақытлары елимизде шет тиллерин үйрениўге айырықша дыққат қаратылмақта. Бул бағдарда университетимизде де қатар илажлар қолған алынған.


Xiaomi Redmi Note 10: 5G алоқа тармоғига эга ҳамёнбоп смартфон дизайни ошкор бўлди - Daryo\n11:47, 07.09.2020 15765\nXiaomi Redmi Note 10: 5G алоқа тармоғига эга ҳамёнбоп смартфон дизайни ошкор бўлди\nХитойнинг Weibo ижтимоий тармоғида Xiaomi’нинг Redmi Note 10 номи остидаги янги смартфони суратлари пайдо бўлди. Компания Redmi Note 9 версиясини беш ой олдин тақдим этганига қарамай, смартфон тақдимоти тез орада бўлиб ўтиши керак.\nСмартфон стандарт дизайнга эга бўлган — шиша қопқоқ ва ингичка ҳошияли дисплей, бурчак қисмида фронтал камера жойлашган. Манбанинг таъкидлашича, у IPS матрицага эга бўлади, шу сабабли бармоқ изи сканери ён томонга жойлаштирилиши мумкин. Шунингдек, Redmi Note 10 асосий модули 48 мегапикселлга тенг учталик камера билан жиҳозланади.\nСмартфоннинг техник тавсифи ҳақида ҳозирча аниқ маълумотлар мавжуд эмас. Миш-мишларга кўра, у MediaTek Dimensity 820 процессори ва 8 гигабайт тезкор хотирада ишлайди. Redmi Note 10 Xiaomi смартфонлари орасидаги 5G алоқа тармоғини қўллаб-қувватловчи энг ҳамёнбоп қурилмага айланиши керак.\nRedmi Note 10 тақдимоти ва унинг нархи ҳақида аниқ маълумотлар мавжуд эмас. Бироқ Redmi Note 9 моделининг нархи 260 доллар атрофидалиги ҳисобга олинса, янги смартфон нархи ҳам шунга яқин бўлади.\nАввалроқ Xiaomi компанияси камераси экран остидан жой олган смартфон оммавий ишлаб чиқарилишини маълум қилганди.\nXiaomi бир мамлакатдаги дўконлари сони бўйича Гиннеснинг рекордлар китобига киритилди\nXiaomi Mi 10Т Pro: компаниянинг янги флагманига оид маълумотлар пайдо бўлди\n02:24, 04.12.2020 918\n01:35, 04.12.2020 1732\n01:23, 04.12.2020 2027\n00:59, 04.12.2020 1554\n14:21, 02.12.2020 73504\n14:23, 02.12.2020 58715\n23:36, 01.12.2020 51492\n18:09 Бугун 50653


"Миллий" стадионида ташкил қилинган ЎФА қошидаги болалар футбол тўгаракларига танлов давом этмоқда — Ўзбекистон футбол ассоциацияси расмий сайти.\nЮртимиздаги истеъдодли болаларни футбол билан мунтазам шуғулланишларини таъминлаш, ёш футболчиларнинг савиясини ўстириб бориш, янги истеъдодларни кашф қилиш мақсадида, Ўзбекистон футбол ассоциацияси “Миллий” стадионида болалар учун футбол тўгараклари ташкил этгани ҳақида хабар бериб ўтгандик.\nЎФА томонидан ишга жалб қилинган малакали ва тажрибали мураббийлар ўзлари ишлаб чиққан қўлланмалар асосида ушбу футбол тўгаракларида болаларга футбол сир-асрорларини ўргатиб боришмоқда.\nУшбу тўгаракларда назарий ва амалий машғулотлар ўтказиш ва ёш футболчиларнинг маҳоратларини сайқаллаб бориш учун барча шарт-шароитлар яратилган бўлиб, машғулотлар ҳафтасига 3 марта ўтказилади. Футбол тўгаракларига 6-12 ёшдаги болалар қабул қилинади. Ҳар бир бола ўз ёш тоифасидаги тенгдошлари билан машғулотларда қатнашади.\nЎз фарзандини мазкур футбол тўгарагига бермоқчи бўлган ота-оналар қуйидаги манзулга мурожаат қилишлари мумкин:\nМанзил: Тошкент ш., Бунёдкор кўчаси, 47, "Milliy" стадиони\nТелефон: +998 99 8006384


Бокс: «Ўзбек йўлбарслари» «Колумбия қаҳрамонлари» устидан ғалаба қозонди – Газета.uz\nБокс: «Ўзбек йўлбарслари» «Колумбия қаҳрамонлари» устидан ғалаба қозонди\nЎзбекистон боксчилари Жаҳон бокс серияси учинчи тури доирасида колумбиялик рақибларини мағлубиятга учратди.\n2 март 2018, 16:24 Спорт\nUzbek Tigers ярим профессионал бокс клуби Жаҳон бокс серияси (WSB) VIII мавсуми учинчи тури доирасида Colombian Heroicos устидан ғалаба қозонди. Тошкентда бўлиб ўтган учрашув4:1 ҳисобида якунига етди.\nЎзбекистонликларнинг биринчи жанги мағлубият билан бошланди, бироқ қолган тўртта беллашувда мезбонлар ғолиб бўлди (видео).\nUzbek Tigers 4:1 Colombian Heroicos\nХудойназар Файзов — Сейбер Авила — 0:2 (46/48, 46/48, 47/47);\nШунқор Абдурасулов — Дуван Сулета — муддатидан олдин ғалаба, 4- раунд (жангни давом эттиришдан бош тортиш);\nМаҳмуд Ғоипов — Александр Рангель — муддатидан олдин ғалаба, 4- раунд (жангни давом эттиришдан бош тортиш);\nБектемир Мелиқўзиев — Мотоа Карабали — 3:0 (49/46, 49/46, 49/46);\nБаҳодир Жалолов — Кристиан Сальседо — 3:0 (50/44, 50/44, 50/44).\nУч тур якунлари бўйича «Ўзбек йўлбарслари» «А» гуруҳида олти очко билан иккинчи ўринни эгаллаб турибди. Қўшимча кўрсаткичлар билан кубалик боксчилар биринчи ўринни эгаллаб турган бўлса, колумбияликлар учинчи (4), венесуэлаликлар (4) тўртинчи ўринни банд этди.\nUzbek Tigers жамоасининг навбатдаги баҳслари 23 март куни сафарда Colombian Heroicos жамоасига қарши кечади.\n4 март 2018, 10:06\nОна Ватанимиз ўғлонлари боксчиларимизни ҳар бир халқаро бокс мусобоқаларида ғалабага эришишлари ҳамиша биз бокс ишқибозларига рағбат бағишлайди. Катта раҳмат сизларга ва сизларнинг тарбиялаган мураббийларингизга ҳамда ота-оналарингизга. Олдинроқ Куба боксчиларини енгиб бизларни хурсанд қилган эдингизлар. Боксчиларимиз орасида янги, янги номларни кашф қилинаётганлиги бизларни ниҳоятда қувонтирмоқда. Навбатдаги халкаро бокс мусобоқаларида ҳамиша омадлар сизларга ёр бўлсин! Фақат олға Ўзбегим ўғлонлари!


Боғча ремонти учун 100 минг, ичида боғча опанинг совғасиям бор... - zarnews.uz\nЁзмайман, тинчгина сигиримни соғиб, помидорларимни парвариш қилиб, сут-қатиқ, қаймоқ сотаман, дейману... Яна жунуним бошимга чиқиб ёзиб қўйганимни билмайман, деб ёзмоқда Facebook ижтимоий тармоғида Шарифа Мадраҳимова. Бугун телефоним жиринглади. Олсам овози майин бир қиз.\n- Сиз Маҳмуджоннинг аясимисиз? - деди.\n- Мен Маҳмуджоннинг гуруҳидаги болалардан бирининг онасиман, - деб муддаога ўтди. - Биз ота-оналар билан келишиб Маҳмуджонларнинг "Хайр боғча" тадбирига 100 минг сўмдан йиғадиган бўлдик. Бунинг ичига боғчага ремонт, болаларнинг чиқимлари ва боғча опага совға ҳам киради, - деди.\n- Нега бошқа боғчалар 50-70 мингдан йиғяпти, биз ҳам 50 мингдан йиғсак бўлмайдими? – дедим.\n- Билмадим, мен ёш онаман, бувилар айтяпти - деди.\nЯқинда ўзи Муниранинг 4-синфни битиришига 100 мингдан йиғиб бергандик. Худо билади ўшанинг неча пули нимага ишлатилди. Худди шу 100 мингни ичида мактаб ремонти ҳам бор эди.\nМен қизиқяпман, давлат бюджетининг энг катта қисми таълим ва соғлиқни сақлаш тизимига ажратилади. Нега яна мактаб ва боғчаларда “йиғ-йиғ”лар тугамаяпти. Давлатнинг пули қаерга кетяпти. Давлат ремонт учун деб ажратган пул нега шаффоф халқнинг кўз ўнгида ишлатилмайди. Нега ҳар йили ота-оналар ремонт учун пул йиғиб беради? Нега, нега, нега?\nЯна энг ёмони, душман ўзимиздан чиқади. Бир-иккита устозга яхши кўриниш истагидаги ота-она таклиф худди ўзидан чиққандай гапиради. Ўшаларнинг қўли билан иш қилинади. Гўёки таклиф ота-онадан чиққандай. Кимдир боғча ва мактаблар ремонтини текширадими? Кимдир халққа пуллари талон-тарож бўлаётганини исботлаб бера оладими? Кимдир ёки кимлардар Президентни алдаётганини тан оладими?\nТеглар: боғча ремонти


ФАТВО: ОРИФЛЭЙМ ТАРМОҚЛИ МАРКЕТИНГДА ИШЛАШ ҲАЛОЛМИ » O'zbekiston musulmonlar idorasi Qashqadaryo viloyati vakilligi rasmiy sayti\nФАТВО: ОРИФЛЭЙМ ТАРМОҚЛИ МАРКЕТИНГДА ИШЛАШ ҲАЛОЛМИ\n21-11-2020, 18:01 211 Ўқиш режими + -\nАссалому алайкум. Орифлэйм тармоқли маркетингда ишлаш халолми?\nВа алайкум ассалом. Сиз айтиб ўтган савдо тури тармоқли маркетинг (сетевой маркетинг) деб юритилади. Мисрдаги Ал-Азҳар университитетининг Ислом иқдисодиёти профессори Ҳусайн Шаххата, Қатар давлат университитетининг Ислом шариати факултетининг профессори Али Муҳиддин, Саудия Арабистони фатво қўмитаси тармоқли маркетингнинг барча иш йўналишини ҳаром деб фатво чиқарганлар.\nТармоқли маркетинг инсонларнинг молини алдов, ёлғон ва фирибгарлик йўли билан ейишдир. Аллоҳ таоло инсонларни бир бирларининг молларини ботил йўл билан ейишдан қайтарган.\n“Эй, иймон келтирганлар! Бир-бирларингизнинг молларингизни ботил йўл билан еманг” (Нисо сураси 29-оят)\nТармоқли маркетингни ҳаром эканлигини бир нечта сабаблари бор.\nБиринчидан: Тармоқли маркетингдаги асосий мақсад маҳсулот сотиш эмас, балки пулни пулга сотишдир. Чунки тармоқли маркетингда сотилаётган маҳсулотларнинг бозордаги қиймати жуда арзон бўлиб, уни аъзо бўлган иштирокчиларга қимматга сотади. Иштирокчилар бу зарарни улар орқали аъзо бўлган иштирокчилар ҳисобидан қопланиши сабабли озгина пулини кўпайтириб олиш учун кампания маҳсулотларини сотиб олади. Бу пулни пулга насияга фойиз асосида сотишдир. Бундай савдо айни рибо бўлгани учун Қуръон оятлари, Пайғамбаримиз саллаллоҳу алайҳи васалламнинг ҳадислари ва ислом умматининг ижмоси билан шаран ҳаром қилинган.\nИккинчидан: Тармоқли маркетинг алдов устига қурилгандир. Алдов эса шаръан ҳаром. Чунки тармоқли маркетингга аъзо бўлган киши керакли миқдордаги иштирокчиларни йиға оладими ёки йиға олмайдими, буни олдиндан билмайди. Тармоқли маркетинг ҳам қачондир охирига етади. Иштирокчи эса қўшилаётганда тармоқли маркетинг охирига етган вақтда пирамиданинг юқори қисмида бўлиб фойда кўрадими ёки пирамиданинг қуйи қисмида бўлиб зарар кўрадими, бундан бехабар бўлади. Аслида, пирамида аъзоларининг аксари зиён кўради, озчилик иштирокиларгина фойда кўради. Бу алдовнинг айни ўзидир.\nنهى النبي صلى الله عليه وسلم عن الغرر (رواه الامام مسلم)\n“Набий саллаллоҳу алайҳи васаллам алдовдан қайтарганлар” (Имом муслим ривоятлари).\nУчинчидан. Тармоқли маркетингдаги маҳсулот асосий мақсад бўлмайди, балки бу амалиётни амалга ошириш учун қопқон вазифасини ўтаб беради. Иштирокиларга ҳам маҳсулотнинг борлигининг умуман аҳамияти йўқ. Саудия Арабистони уламолари кенгаши битимларнинг бундай тури ҳаромлигига фатво берган. Сабаби бу муомаладан мақсад маҳсулот эмас, балки пулдир. Чунки тикилган пуллар миқдори ўн минглаб бўлганида, мавжуд маҳсулотнинг нархи бир неча юздан ошмайди. Ҳар қандай ақлли одамга икки иш (пул ёки маҳсулот) таклиф қилинса, пулларни танлайди. Шу сабабли бундай компанияларнинг маркетинг ва маҳсулотини реклама қилишдаги асосий таянчи иштирокчилар катта миқдордаги пулларни қўлга киритиши мумкинлиги ва оз пул тикиб кўп фойда олишга қизиқтиради. Бу компаниялар сотаётган маҳсулот кўп миқдордаги пул ва фойдаларни қўлга киритиш учун бир баҳона холос.\nТўртинчидан. Тармоқли маркетингга асосланган компаниялар битимида қиморнинг мавжудлиги. Чунки иштирокчи ўзининг ортидан кўп сонли кишиларни тўплай олса, катта миқдордаги фойдани қўлга киритиш илинжида унга катта пул тикади. Тармоқли маркетинг компанияларида даромад олиш тизими бошқа иштирокчиларни жалб қилиш билан боғлиқ бўлиб, уларни икки гуруҳга (ўнг ва чап) ажратади. Иштирокчи фойда олиши учун икки гуруҳ тенг бўлиши керак. Агар иштирокчи талаб қилинган ададаги кишилар жалб қилса, пул олади, акс ҳолда пулидан маҳрум бўлади. Юқоридагилардан бундай компаниялар қимор устига қурилганлига маълум бўлади. Қимор эса ҳаромдир. Аллоҳ таоло Моида сурасида шундай марҳамат қилган.\nيَا أَيُّهَا الَّذِينَ ءَامَنُوا إِنَّمَا الْخَمْرُ وَالْمَيْسِرُ وَالْأَنْصَابُ وَالْأَزْلَامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ\nШунингдек, биринчи иштирокчи у орқали келган кейинги иштирокчилар ҳар сафар сотганидан фойда олиши одамларнинг пулларини ботил йўл билан қўлга киритиш ҳисобланади.\nБешинчидан. Тармоқ маркетинги тижорий фирибгарликнинг бир шакли бўлиб аъзоларини тезда бойиб кетиши мумкинлигига ишонтиради, натижада кўплаб инсонлар алданиб қолмоқда. Шунинг учун ҳам кўпгина мамлакатлар тармоқли маркетинг фаолиятини тақиқлаб қўйган. Баъзи араб мамлакатлари тармоқли маркетингни олдини олиб жамоатчиликни ушбу турдаги маркетинг билан шуғулланувчи компанияларнинг тузоғига тушиб қолмасликлари ҳақида огоҳлантирдилар. Чунки бу давлатлар тармоқли маркетингни алдовдан бошқа нарса эмаслигини тажрибадан ўтказишган. Валлоҳу аълам.